Desuk (Arabies: دسوق Dosūq) is 'n stad in die noorde van Egipte, wat aan die Nylrivier geleë is. Die stad het 'n bevolking van 129 604 in 2009 gehad. Dit is 80 km oos van Alexandrië geleë en maak deel uit van die Kafr El-Sheikh-governorate. (en) "Presidency of Desouk City, Administrative division & Population (2009)". Epcodes.com. 31 Desember 2009. Geargiveer vanaf die oorspronklike op 5 Junie 2013. Besoek op 16 Augustus 2014. "ZIP code, Desouk (1)" (in Engels). Epcodes.com. Geargiveer vanaf die oorspronklike op 24 Augustus 2019. Besoek op 16 Augustus 2014. "ZIP code, Desouk (2)" (in Engels). Epcodes.com. Geargiveer vanaf die oorspronklike op 4 Maart 2016. Besoek op 16 Augustus 2014. Wikimedia Commons het meer media in die kategorie Desuk. (ar) Amptelike webwerf van Desuk Geargiveer 16 Desember 2010 op Wayback Machine (ar) (en) Amptelike webwerf van die Kafr El-Sheikh-governorate Geargiveer 13 Desember 2010 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


Ruth First (1925–1982) was 'n Suid-Afrikaanse skrywer en anti-apartheidsaktivis. Sy was die vrou van die Kommuniste partyleier Joe Slovo. Sy en haar man het gehelp om die SAKP se ondergrondse strukture te vestig en die gewapende stryd teen die Suid-Afrikaanse Regering te reël. First is op 4 Mei 1925 in Johannesburg gebore. Op 17 Augustus 1982 is sy deur 'n briefbom wat deur die SAP aan haar man gestuur is gedood. Williamson het later amnestie hiervoor van die Waarheid-en-versoeningskommissie ontvang. Die Orde van Luthuli (goud) is in 2014 postuum aan haar toegeken. First, Ruth (1963). South West Africa. Londen. First, Ruth (1965). 117 Days. Londen. First, Ruth; Segal, R (1967). South West Africa: A Travesty of Trust. Londen. First, Ruth (1970). The Barrel of a Gun: Political Power in Africa and the Coup d’etat in Africa. Londen. First, Ruth; Steele, J.; Gurney, C. (1972). The South African Connection: Western Investment in Apartheid. Londen. First, Ruth (1970). Libya: The Elusive Revolution.


In wiskunde is 'n reële getal 'n waarde wat 'n hoeveelheid op 'n kontinue lyn verteenwoordig. Die reële getalle sluit al die rasionale getalle, soos bv. die heelgetal -5 en die breuk 4/3, en al die irrasionele getalle soos bv. √2 in. Reële getalle sluit dus die volgende getalle in: Nie-reële getal Wikiwoordeboek het 'n inskrywing vir reële getal. Hierdie artikel is ’n saadjie. Voel vry om Wikipedia te help deur dit uit te brei.


Taweret (ook gespel Taoert, Toeat, Taoeris ens.) was in die Egiptiese mitologie ’n antieke beskermingsgodin van vrugbaarheid en geboorte. Haar naam beteken "sy wat groot is". Sy is gewoonlik uitgebeeld as ’n seekoei met katagtige eienskappe. Sy word soms verbind met ander soortgelyke godinne, soos Ipet, Reret en Hedjet. Hoewel Ipet in die Piramidetekste van die Ou Ryk genoem word en Taweret dikwels gesien word op rituele voorwerpe uit die Middelryk, het seekoei-godinne nie ’n belangrike rol in die mitologie gespeel tot met die Nuwe Ryk (omstreeks 1550–1069 v.C.) nie. Taweret verskyn in sommige weergawes van ’n gewilde mite waarin die Oog van Ra kwaad word vir haar pa en na Nubië terugtrek in die vorm van ’n leeuwyfie. Met die Oog van Ra se uiteindelike terugkeer na Egipte neem sy die vorm van ’n seekoei aan (vermoedelik Taweret) en veroorsaak die Nylrivier se oorstromings. Daarom word sy hoofsaaklik beskou as ’n godin van vrugbaarheid en vernuwing. Geraldine Pinch, Magic in Ancient Egypt (Londen: British Museum Press, 1994), 39.


Drieletter-hiërogliewe is Egiptiese simbole wat uit drie letters bestaan – dit kan ’n kombinasie van klinkers of medeklinkers wees. In geskrewe Egipties is daar drie soorte hiërogliewe: eenlettertekens, wat een waarde voorstel (dus die alfabettekens), tweeletter- en drielettertekens. Egiptiese tweelettertekens Lang lys Egiptiese drielettertekens Hierdie artikel is vertaal uit die Engelse Wikipedia


Apriës (Grieks: Ἁπρίης) is die naam waarby Herodotus en Diodorus Wahibre Haaibre genoem het; hy was van 589 tot 570 v.C. die vierde farao van die 26ste Dinastie van Antieke Egipte. Manetho het hom Waphres genoem en korrek aangeteken dat hy 19 jaar lank regeer het. Apriës word ook Gofra genoem in Jeremia 44:30. Apriës het die troon in Februarie 589 v.C. geërf van sy pa, Psamtik II, en het sy pa se geskiedenis van buitelandse inmenging in die sake van Palestina voortgesit. Hy het baie gebou en het aanbouings laat doen aan verskeie tempels. Apriës se bewind was vol interne probleme. In 588 v.C. het hy ’n leër na Jerusalem gestuur om dit teen Babiloniese invalle deur Nebukadnesar II te beskerm. Sy leër is gou verslaan en Jerusalem is ná ’n beleg van 18 maande in óf 587 óf 586 v.C. deur die Babiloniërs verwoes. Ná nog ’n onsuksesvolle poging om in die politiek van Juda in te meng het soldate van die strategies belangrike Aswan-garnisoen gemuit. Ook ’n poging om Libië teen Griekse invallers te beskerm het geboemerang toe sy soldate feitlik uitgewis is.


Likiditeit of likwiditeit is 'n maatstaf van die vermoë van 'n debiteur om hul korttermynskuld betyds te betaal. Dit word gewoonlik as 'n verhouding of 'n persentasie van bedryfslaste uitgedruk. Daar is verskeie weergawes van hierdie rekeningkundige kengetal, nl.: Die bedryfskapitaalverhouding of bedryfsverhouding is die eenvoudigste likiditeitsmaatsaf en word bereken deur die totale bedryfsbates deur die totale bedryfslaste te deel. 'n Verhouding of persentasie van meer as 1:1 of 100% is algemeen vir nie-bankondernemings. Let egter daarop dat sommige bedryfsbates nie in 'n haas teen die volle markprys van die hand gesit kan word nie. Die vuurproefverhouding of vinnige verhouding word bereken deur voorraad en voorafbetaalde uitgawes van bedryfsbates af te trek en die verskil deur bedryfslaste te deel. Hierdie verhouding gee 'n indruk van die vermoë van 'n onderneming om bedryfslaste te dek met bates wat geredelik vervreem kan word. Dit berus dus op die veronderstelling dat voorraad nie geredelik gelikwideer kan word nie, wat 'n redelike veronderstelling in die meeste bedrywe is.. Die bedryfskontantvloeiverhouding word bereken deur die bedryfskontantvloei deur bedryfslaste te deel.


Bordeaux is 'n rooibruin kleur met ondertone van violet. Volgens verskeie kleurskemas word bordeaux as volg voorgestel: Lys van kleure Hierdie artikel is ’n saadjie. Voel vry om Wikipedia te help deur dit uit te brei.


Die Parade tussen Plein-, Buitenkant-, Darling- en Kasteelstraat in Kaapstad word as markplein, parkeerterrein en vir massabyeenkomste gebruik. Hierdie stadsplein is in 1962 tot nasionale gedenkwaardigheid verklaar. In 1652 is 'n tydelike fort, Fort de Goede Hoop, op hierdie terrein opgerig. Na voltooiing van die Kasteel is die fort in 1624 gesloop, die terrein vir gebruik as 'n paradegrond gelyk gemaak en rondom bome aangeplant. Deur die jare heen is strate rondom die Parade gebou, verleng en verbreed asook sake-geboue, die Stadsaal, Drilsaal, Operahuis, poskantoor, die Skiereilandse Universiteit vir Tegnologie en die stasiegebou opgerig. Nou is slegs die helfte van die oorspronklike paradeterrein oop gebied. Belangrike openbare vergaderings het op die Parade plaasgevind. In 1849 was daar 'n reuse-byeenkoms van mense wat gekant was teen die Britse regering se voorneme om van die Kaap 'n strafkolonie te maak. Nelson Mandela het na sy vrylating in 1990 sy volgelinge vanaf die trappies van die Stadsaal in Darlingstraat toegespreek. En op 9 Mei 1994 na sy verkiesing tot president het hy ook die volk van Suid-Afrika vanaf die Parade toegespreek.


Sediment (of afsaksel of neerslag) is materiaal wat natuurlik voorkom wat afgebreek is deur prosesse van verwering en erosie, en is daarna deur die werking van die wind, water, ys en/of deur die krag van swaartekrag wat op die deeltjies inwerk, vervoer. Byvoorbeeld, slik sak uit suspensie via sedimentasie en vorm grond (waarvan sommige uiteindelik sedimentêre gesteentes kan vorm). Sedimente word hoofsaaklik deur water (fluviale prosesse), wind (eoliese prosesse) en gletsers vervoer. Strandsand en rivierkanaalneerslae is voorbeelde van fluviale vervoer en afsetting, alhoewel sediment ook dikwels uit stadigbewegende of stilstaande water in mere en oseane uitsak. Woestynsandduine en loese is voorbeelde van eoliese vervoer en afsetting. Glasiale morene neerslae en "till" is sediment wat deur ys vervoer is. Hierdie artikel is ’n saadjie. Voel vry om Wikipedia te help deur dit uit te brei.


Kerkplein in Kaapstad is voor die Groote Kerk en lê op die kruising van Parlement- en Spinstraat. Dit is tans 'n parkeerterrein. In die middel van die plein staan 'n standbeeld van Jan Hendrik Hofmeyr (Onze Jan). Die naam Spinstraat verwys na die kortstondige spinnery wat tydens die VOC-bewind op die plein in bedryf was. 'n Gedenkplaat op 'n verkeerseiland in Spinstraat herdenk die slawemark op die plein. In die gebou suid daarvan was die vroeëre slawelosie en daarna was dit die tuiste van die hooggeregshof. Tans huisves dit 'n kultuur-historiese museum. In 1961 is die plein tot gedenkwaardigheid verklaar. Oberholster, J.J.: Die historiese monumente van Suid-Afrika. Kaapstad: Kultuurstigting Rembrandt van Rijn vir die Raad vir Nasionale Gedenkwaardighede, 1972. ISBN 0-620-00191-7 Wikimedia Commons het meer media in die kategorie Kerkplein, Kaapstad. Koördinate: 33°55′31″S 18°25′17″O / 33.92528°S 18.42139°O / -33.92528; 18.42139


Die Vallei van die Konings (Arabies: وادي الملوك, Wādī al Mulūk) is ’n vallei in Egipte waar grafkelders in die 16de tot 11de eeu v.C. byna 500 jaar lank gebou is vir farao's en ander adellikes van die Nuwe Ryk (die 18de tot 20ste Dinastie van Antieke Egipte). Die vallei is op die westeroewer van die Nylrivier geleë, oorkant Thebe (die moderne Luxor), in die hart van die Thebaanse Dodeakker. Die wadi bestaan uit twee valleie, die Oostelike Vallei (waar die meeste koninklike grafkelders is) en die Westelike Vallei. Sedert die ontdekking in 2005 van ’n nuwe grafkelder (KV63) en in 2008 van nog twee grafkelderingange, huisves die vallei 63 bekende grafkelders wat in grootte wissel van KV54, ’n eenvoudige put, tot KV5, ’n komplekse kelder net meer as 120 grafkamers. Die koninklike grafkelders is versier met tonele uit die Egiptiese mitologie en gee aanduidings van die geloof en begrafnisrituele van die tydperk. Dit lyk of al die kelders in antieke tye al geopen en beroof is, maar dit gee steeds ’n blik op die weelde en mag van die farao's.


Die Eenvormigheidswet van 1662 (14 Car 2 c 4) was 'n wet van die Parlement van Engeland. Die wet word ook aangehaal as 13 & 14 Ch.2 c. 4, 19 Mei 1662. Dit het die formaat van publieke aanbidding, bediening van sakramente, en ander rites van die staatskerk, die Kerk van Engeland voorgeskryf, aan die hand van al die rites, seremonies en leerstellinge wat in die Book of Common Prayer vervat word. Nakoming hiervan was 'n voorvereiste vir enigeen wat enige amp in die regering of kerk wou beklee, alhoewel die uitgawe van die voorgeskrewe Book of Common Prayer so nuut was dat meeste mense dit nog nie onder oë gehad het nie. Verder is episkopale ordinering vir alle leraars (d.w.s. diakens, priesters en biskoppe) herstel, nadat die streng protestantse Puriteine tydens die burgeroorlog met baie instellings van die kerk weggedoen het. Die wet was 'n bekragtiging van Elizabeth I se godsdienstige skikking van 1558 wat 'n staatskerk wat nòg Katoliek nòg uiters streng Protestants sou wees in die vooruitsig gestel het. Met jaareinde 2010 was die wet steeds deels van krag in Groot-Brittanje.


Die Volkswagen Passat is 'n mediumgesinsmotor wat sedert 1973 deur die Duitse vervaardiger Volkswagen vervaardig word, en wêreldwyd bemark is oor agt geslagte. Dit is tussen die Volkswagen Jetta en die Volkswagen Phaeton geposisioneer in die huidige Volkswagenreeks. Sy variante staan bekend as die Dasher, Santana, Quantum, Magotan, Corsar en Carat. Volkswagen het sy reeks in 2008 uitgebrei met die vrystelling van die Volkswagen CC, 'n vierdeurkoepeeweergawe van die Passat. Hierdie artikel is ’n saadjie. Voel vry om Wikipedia te help deur dit uit te brei.


Die Gereformeerde kerk Bothaville is die gemeente van die Gereformeerde Kerke in Suid-Afrika op die Noord-Vrystaatse dorp Bothaville. In 2014 het die gemeente 77 belydende en 23 dooplidmate gehad, vergeleke met 77 en 19 in 2002 en 76 en 63 in 1959. Die eerste gesin van die Gereformeerde Kerk wat op die dorp Bothaville gewoon het, was dié van Paul Vorster. Hulle het omstreeks 1920 vanaf Petrusburg, wat al in 1891 ’n Gereformeerde gemeente gekry het, na Bothaville gekom. Deur bemiddeling van hierdie broeder het die kerk 'n erf op die dorp gekry. Ongeveer in dieselfde tyd trek die gesin Ben Malan uit Kroonstad se omgewing die distrik Bothaville binne. Vir 'n hele paar jaar het hierdie gesin met wa en osse na Kroonstad vir kerkgeleenthede gereis. Gedurende 1928 word die eerste samekoms van lidmate van die Gereformeerde Kerk op Viljoenskroon gehou, en onder hierdie vyf lidmate wat toe daar was, was ook die Malans. Die eerste vergadering van die wyksgemeente Viljoenskroon word in Augustus 1932 gehou, en Ben Malan is daar teenwoordig as ouderling van die wyk Bothaville. Die hele distrik Bothaville was destyds die omvang van hierdie wyk.


Mius (Russies: Миус) is 'n rivier in Oos-Europa wat deur Oekraïne en Rusland vloei. Die rivier ontspring in die Donetsk-oblast in Oekraïne en vloei vervolgens deur die Loehansk-oblast, waarna dit die Russiese grens kruis en deur Rostof-oblast vloei. Dit mond uiteindelik in die Mius Firth van die See van Azof, wes van Taganrog uit. Dit is 258 km lank. Tydens die Tweede Wêreldoorlog het die Duitsers 'n swaar versterkte lyn, bekend as die Miusfront of Mius-Front, geskep waarlangs hewige gevegte tydens die Slag van Rostof (1943) plaasgevind het. Koördinate: 48°16′44″N 38°32′16″O / 48.27889°N 38.53778°O / 48.27889; 38.53778 Hierdie artikel is ’n saadjie. Voel vry om Wikipedia te help deur dit uit te brei.


Montacute House naby Montacute, South Somerset Engeland  Verenigde Koninkryk Opgerig Omstreeks 1598 Boustyl Elizabethaans Webtuiste National Trust: Montacute House Montacute House is 'n laat-Elizabethaanse herehuis naby die dorp Montacute in die Engelse graafskap South Somerset. Die huis word as 'n uitstekende voorbeeld van die Engelse boukuns in die oorgangstyd tussen die Gotiese en die Renaissance-styl beskou en is een van mees outentiese herehuise uit die Elizabethaanse tydperk wat feitlik onveranderd bewaar gebly het. Die huis is tans in besit van die National Trust en het in 2013 meer as 125 000 besoekers gelok. Montacute House het omstreeks 1598 in opdrag van Sir Edward Phelips opgerig, een van die invloedrykste persoonlikhede in Engeland tydens die regentskap van koningin Elizabeth I en haar opvolger James I. Phelips het sy loopbaan as advokaat begin en het later 'n lid van die parlement geword. Hier het hy die amp van Speaker in die Laerhuis en daarna dié van Master of the Rolls beklee. Die hoogtepunt van sy loopbaan was die regsaak teen Guy Fawkes wat in die sogenaamde Gunpowder Plot 'n poging onderneem het om die koning en die parlementsgebou op te blaas.


Laudium is 'n dorp na die suidweste van Pretoria in Gauteng, Suid-Afrika, in die Stad Tshwane Metropolitaanse Munisipaliteit. Claudius [1] is 'n naburige, grootliks residensiële voorstad wat effektief 'n uitbreiding van Laudium is. Dit was voorheen, onder die apartheidsregering, uitsluitlik vir Suid-Afrikaanse burgers van oorspronklik Indiese herkoms reserveer. Die dorp is 8 km suidwes van Pretoria se middestad en brei steeds uit. Nog 'n openbare behuisingsontwikkeling, Uitbreiding 2, bestaande uit raadswoonstelle, is later verkoop aan inwoners en is nou bekend as Himalaya Heights. Teen die einde van apartheid het baie inwoners van Laudium verskuif na die naburige (voorheen uitsluitlike blank-) voorstede van Erasmia en Christoburg wat direk suid van Laudium lê. Uiteindelik is 'n verbindingspad gebou en geteer, wat sederdien 'n direkte reis tussen die voorstede moontlik maak. Voorheen was die enigste manier om tussen Laudium en Erasmia te reis 'n sirkelroete via die R55. Volgens die 2001-sensus het Indiërs byna 66% van die bevolking van Erasmia en Christoburg getel, en hulle het die wit inwoners in die voorafgaande tien jaar grootliks verplaas.


'n Wapenwedloop is 'n kompetisie tussen twee of meer mededingende partye om die beste gewapende magte te hê. Elke party kompeteer om groter getalle wapens, groter weermagte, of beter militêre tegnologie te produseer. 'n Wapenwedloop tussen state geskied gewoonlik in vredestyd. Die eerste wapenwedloop in moderne tyd het in die laat negentiende eeu afgespeel waar Rusland en Frankryk vir Brittanje uitgedaag het in die konteks van spanning wat as gevolg van Brittanje se koloniale uitbreiding ontstaan het. Rusland en Frankryk het beide hul vlote begin uitbrei en verbeter. Die Britte het gereageer met vasberadenheid om die meesters van die see te bly. Die uiteindelike gevolg was nie oorlog nie, maar eerder 'n Anglo-Franse politieke skikking in 1904 en die Anglo-Russiese Konvensie van 1907. Die opbou van wapens was ook 'n kenmerk van die Koue Oorlog tussen die VSA en die Sowjet-Unie, alhoewel die ontwikkeling van kernwapens hierdie wedloop verander het en totaal laat verskil het van die tradisionele wapenwedloop. en.wikipedia.org – Anglo-Russian Entente


Die Volkswagen New Beetle is 'n kompakte motor, wat deur Volkswagen in 1997 vrygestel is. Dit trek sterk inspirasie uit die oorspronklike Beetle se buite-ontwerp. In teenstelling met die oorspronklike Beetle, is die New Beetle se enjin aan die voorkant geplaas en dryf die voorwiele aan, met 'n bagasiebak aan die agterent. By die Noord-Amerikaanse Internasionale Motorskou in 1994, het Volkswagen die Konsep Een onthul, 'n "retro" konsepmotor met vele ooreenkomste met die oorspronklike Volkswagen Beetle. Dit is ontwerp deur J Mays en Freeman Thomas by die maatskappy se ateljee in Kalifornië en die konsepmotor was gebaseer op die Volkswagen Polo se platform. 'n Rooi cabrioletkonsep was by die Geneefse Internasionale Motorskou te sien, ook in 1994. In 1995 is 'n nuwe weergawe van die Konsep Een by die Tokiose Motorskou getoon. Hierdie een het groot herstilering en lyk baie soos die finale produksie-weergawe, van stapel gestuur in 1998. Heelwat spesiale uitgawes is vrygestel, soos die Malibu Barbie New Beetle. In Mei 2010 het Volkswagen aangekondig dat produksie van die huidige bakwerk van die New Beetle sou staak in 2011.


Humpata is 'n dorp en plaaslike owerheid in die provinsie Huíla in Angola. Humpata is sowat 20 km van Sá da Bandeira en sowat 150 km vanaf die hawe van Mossamedes in die suidwestelike uithoek van die land geleë. Die dorp is van belang vir Suid-Afrikaners vanweë sy plek in geskiedenis van die Angola-Boere (Dorslandtrekkers) wat hulle in 1881 hier gevestig het. Dit was die sentrum van waar dié pioniers, van wie die meeste lidmate van die Gereformeerde Kerk was, uit Transvaal versprei het na talle dele van die suide van Angola. Die gebied rondom Humpata het 'n gematigde klimaat danksy die hoogte van sowat 2 000 m bo seespieël en bied goeie weiding. Tog het twee faktore die plek se groei gestrem: die verarmde toestand van die immigrante weens die verliese wat hulle gely het op hul uitmergelende trek deur die Dorsland, en die gebrek aan markte binne redelike afstand. Die meeste nasate van die Dorslandtrekkers is aan die einde van die 1920's na Suidwes-Afrika gerepatrieer ingevolge 'n skema van die Uniale regering wat £500 000 gekos het.


Ds. Louis Petrus Vorster (Middelburg, Kaap, 24 Julie 1862 – Rustenburg, 9 September 1934, maar volgens sy doodsertifikaat 16 September) was predikant in die Gereformeerde Kerk en Volksraadslid vir die Nasionale Party. Vorster was die oudste seun van ds. Casper Jan Hendrik Vorster en sy vrou, Lasya Susanna van der Walt (13 Februarie 1843 – 21 Mei 1875), wat oorlede is toe Louis Vorster net 12 jaar oud was. Sy was 'n dogter van Hendrik Tjaart van der Walt, mede-eienaar van die plaas Grootfontein, die huidige landboukollege op Middelburg, waarop die Gereformeerde kerk Middelburg, Kaap op 1 Desember 1860 gestig is. L.P. Vorster se vader was predikant van die Gereformeerde Kerk van 1880 tot 1899, toe hy oorlede is te Humpata, Angola, waarheen hy gegaan het om die plaaslike Gereformeerde kerk te bedien. (Kort daarna moes ds. Vorster, destyds leraar van die Gereformeerde kerk Burgersdorp, na Humpata reis om sy stiefmoeder, Hester, daar te gaan haal en terug na die Kaapkolonie te bring.) L.P. Vorster se grootvader na wie hy genoem is, is op betreklik jeugdige leeftyd oorlede.


Insolasie is die sonstraling of verwarming wat die aarde se oppervlak ontvang. Die naam is afgelei van inkomende sonstraling (Latyn: insolare, blootstelling aan die son). Insolasie is dus die totale hoeveelheid sonstraling wat 'n bepaalde gebied oor 'n bepaalde periode van tyd ontvang. Die grootste deel van hierdie energie word in hitte omgeskakel. 'n Klein gedeelte word deur plante en sonpanele opgevang om ander vorme van energie te produseer. Insolasie is die grootste wanneer die son direk bo in die hemel is. Die insolasie neem egter af soos die hoek tussen die oppervlak en die son kleiner word. As gevolg hiervan bereik minder sonlig die pole en is dit kouer daar. Isolasie word met 'n pyranometer gemeet. Die Wêreld Meteorologiese Organisasie beveel aan dat die eenheid MJ/m2 of J/mm2 hiervoor gebruik word. In die industrie van sonpanele en sonkollektors word die eenheid Wh/m2 algemeen gebruik. Wanneer mens die totale insolasie deur die tydsbestek deel, kry jy die bestralingssterkte. Hierdie artikel is ’n saadjie. Voel vry om Wikipedia te help deur dit uit te brei.


Die 63ste Golden Globe-toekenningsaand, wat uitnemendheid in die rolprente en TV-programme van 2005 vereer het, is op 16 Januarie 2006 gehou. Hierdie artikel is ’n saadjie. Voel vry om Wikipedia te help deur dit uit te brei.


Die 68ste Golden Globe-toekenningsaand, wat uitnemendheid in die rolprente en TV-programme van 2010 vereer het, is op 16 Januarie 2011 gehou. Hierdie artikel is ’n saadjie. Voel vry om Wikipedia te help deur dit uit te brei.


Dodgers-blou is die kleur van die Los Angeles Dodgers-bofbalklub, 'n ligte skakering van blou. Volgens verskeie kleurskemas word Dodgers-blou as volg voorgestel: Lys van kleure


Pomegranaat is 'n rooierige skakering van oranje. Pomegranaat is 'n kleur wat soos die kleur van die vrug met dieselfde naam lyk. Hierdie kleur kan ook beskryf word as 'n medium oranje-rooi. Dit is soortgelyk aan koraal en vermiljoen. Die eerste gebruik van die term om dié kleur te beskryf was in 1919. Volgens verskeie kleurskemas word pomegranaat as volg voorgestel: Lys van kleure Hierdie artikel is ’n saadjie. Voel vry om Wikipedia te help deur dit uit te brei.


Bole is 'n kleur (nie "Bollie" nie!), 'n skakering tussen bruin en maroen. Volgens die woordeboek van kleur, was die eerste gebruik van "bole" as 'n kleurnaam in Engels reeds in 1386. Volgens verskeie kleurskemas word bole as volg voorgestel: Lys van kleure


Selenografie is die studie van die oppervlakte en fisiese kenmerke van die maan. Histories was selenografiste merendeels bemoeid met die kartering en benaming van die maanseë, kraters, bergreekse en verskeie ander kenmerke. Hierdie taak is grootliks afgehandel toe hoëresolusiebeelde van die naby- en die vêrkant van die maan verkry is danksy ruimtetuie wat in die vroeë ruimteera in wentelbane om die maan geplaas is. Nietemin is dele van die maan, veral rondom die pole, in die 21ste eeu steeds swak gefotografeer, en die presiese liggings van etlike kenmerke (soos kraterdieptes) is nie tot die naaste kilometer bekend nie. Vandag word selenografie beskou as 'n subdissipline van selenologie, wat op sigself meestal as "maanwetenskap" bekend staan. Die woord selenografie is afgelei van die Griekse lunêre godheid Σελήνη Selene en γράφω, d.w.s. graphō, wat beteken "ek skryf". Lys van berge van die Maan Lys van kraters op die Maan Lys van oppervlakkenmerke van die Maan Lys van seë op die Maan Lys van valleie van die Maan


Die Karnak-tempelkompleks, algemeen bekend as Karnak, is ’n groot mengsel van vervalle Antieke Egiptiese tempels, kapelle en ander geboue. Die bou van die kompleks het begin tydens die bewind van Senoesret I tydens die Middelryk en het voortgeduur tot in die Ptolemeïese Tydperk, hoewel die meeste van die bestaande geboue uit die Nuwe Ryk dateer. Die gebied was die hoofplek van aanbidding van die 18de-dinastiese Thebaanse Triade met die god Amoen aan die hoof. Dit is deel van die ruïnes van die stad Thebe en is ’n Unesco-wêrelderfenisgebied. Die Karnak-kompleks het sy naam verleen aan die nabygeleë moderne dorp El-Karnak, sowat 2,5 km noord van Luxor.


Britt-Marie (Britt) Ekland (Stockholm, 6 Oktober 1942) is 'n Sweedse aktrise. Sy is veral bekend vir haar rolle in The Night They Raided Minsky's, Baxter!, The Double Man, Get Carter, The Wicker Man en The Man with the Golden Gun. Ekland is in Swede gebore, maar verhuis later na Engeland waar sy beroemd word vir haar huwelik met Peter Sellers in 1964. In 1965 kry hulle 'n dogter, Victoria. Hulle het drie rolprente gemaak voordat hulle in 1968 geskei is. Daarna het sy 'n aantal verhoudings met bekende figure gehad, soos Rod Stewart en Phil Lewis. In 1973 kry sy 'n seun, Nicholai van Lou Adler. Sy trou later 'n tweede keer met Slim Jim Phantom, by wie sy nog 'n seun, Thomas Jefferson (1988) kry. Sy speel die rol van 'n blondine in die James Bond-film, The Man with the Golden Gun (1974). Sy het ook 'n oudisie gedoen om as 'n blondine in die eerste Bond-film, "Dr.


Die City of London is 'n stad en seremoniële graafskap in Londen. Vanaf die 1ste eeu n.C., toe die Romeine hier 'n nedersetting gevestig het, tot die Middeleeue het dit die grootste deel van Londen beslaan, maar daarna het die stad ver buite die City se grense begin uitbrei. Die City of London beslaan tans net 'n klein deel van die Britse hoofstad, alhoewel dit 'n belangrike distrik van Sentraal-Londen bly. Naas die aangrensende City of Westminster is dit een van twee Londense distrikte wat stadstatus het. Die City is verskeie kere deur brandrampe getref. Die Groot Brand van Londen, wat in September 1666 vier dae lank gewoed het, het groot dele van die historiese middestad met sowat 13 200 wonings verwoes en nege menselewens geëis – een jaar nadat sowat 68 000 Londenaars slagoffers van die Groot Plaag geword het. In die 20ste eeu is Londen in die Eerste en Tweede Wêreldoorlog deur Duitse bomaanvalle getref. Gedurende die sogenaamde Slag van Engeland, wat in 1940 begin het, het duisende bewoners tydens 'n reeks nagtelike lugaanvalle, wat in die volksmond die Blitz genoem is, in die ruïnes van hul huise gesterf.


Kaptein Oliver John Hindon (20 April 1874 – 19 Maart 1919), bekend as Jack, was 'n Boereverkenner tydens die Tweede Vryheidsoorlog. Hy is in Engeland gebore en sluit by die Britse leër aan as 'n trommelaar. Hy kom na Suid-Afrika as 'n veertienjarige toe sy regiment na Zoeloeland verplaas word. Hy en 'n paar seuns dros nadat sy sersant-majoor hulle sleg behandel het. Hulle gaan na die Transvaal waar hulle 'n tydlank op die myne werk. Hy word later 'n suksesvolle bouer en boer op Middelburg. Hy staan die ZAR by tydens die Jameson-inval en burgerskap word aan hom toegeken as erkenning vir sy diens. Hy sluit aan by die Republikeinse Berede Polisie. Met die uitbreek van die Tweede Vryheidsoorlog sluit hy aan by die Boeremagte. Hy werk saam met Danie Theron en word 'n legendariese figuur as gevolg van sy dapperheid en waaghalsigheid. Tydens die Slag van Spioenkop word hy, Henri Slegtkamp en De Roos bekend toe hulle drie alleen generaal Buller se magte terughou. Later was hy in bevel van sy eie korps en het groot skade aangerig deur onder andere Britse spoorweglyne op te blaas.


Valuair (Chinees: 惠 旅 航空) is 'n laekostelugredery wat in Singapoer gebaseer is. Dit is in 2004 geloods, met aanvanklike vlugte na Bangkok en Hongkong. Dit onderskei homself van ander laekosterederye omrede dit fieterjasies aanbied soos 'n bagasietoelaag van meer as 20 kg, etes tydens die vlugte, vooraftoekenning van sitplekke, en 'n 32 duim sitplekafstand. Die redery is in 2005 verkry deur Jetstar Asia Airways, tog is die Valuair-merk behou vir Jetstar Asia se geskeduleerde dienste aan die groot stede van Indonesië. Die suidwesvleuel van Vlak 3 in Terminaal 1 op Singapoer Changi Lughawe huisves die lugredery se hoofkantoor. Valuair bied tans vlugte van sy basis in Singapoer na Jakarta, Denpasar en Surabaya, met Bangkok as 'n kodedeel saam met Jetstar Asia Airways. Sedert sy samesmelting met Jetstar Asia, het die lugredery sy vlugte na Perth, Hongkong, Xiamen, Chengdu en Bangkok beëindig, as deel van die konsolidasieproses tussen die twee rederye. Hierdie lys toon alle huidige en voormalige bestemmings, insluitende die stad bedien, die land, die lughawe, en die begin- en die eindjaar van die diens.


Bourbon Street Rue Bourbon in die Franse Kwartier van New Orleans Deelstaat Louisiana  Verenigde State Uitleg Adrien de Pauger (1721) Bourbon Street (Frans: Rue Bourbon) is 'n straat in die hart van New Orleans se oudste buurt, die French Quarter of Franse Kwartier. Die straat, wat na die Europese koningshuis Huis van Bourbon vernoem is, strek oor dertien straatblokke vanaf Canal Street tot Esplanade Avenue en loop parallel met Royal Street. Terwyl dit deesdae veral met gekommersialiseerde toerisme verbind word en bekend staan vir sy kroeë en ontkleekroeë, was dit tot in die laat 19de eeu een van die mees elegante en gesogte woonstrate in Louisiana se metropool. Sy geskiedenis verskaf insig in New Orleans se verlede. New Orleans Online: Bourbon Street. Besoek op 30 November 2014


’n Sitar moenie met ’n siter verwar word nie. ’n Sitar is ’n snaarinstrument uit Indië met ’n baie tiperende klank. Die instrument het benewens vier melodiesnare en twee ritmesnare ook twaalf tot veertien resonansiesnare. Laasgenoemde word gestem in die toonleer van die spesifieke "raga", of musiekraamwerk waarbinne ’n stuk gespeel word. Die sitar kom tradisioneel uit die Hindoestaanse musiek. Dit het in die 1960's in die Weste bekend geword danksy die Beatles en ander popgroepe wat dit soms gebruik het. Die bekendste sitarspeler ter wêreld was Ravi Shankar. Hy het onder meer in 1967 op die Monterey-popfees opgetree. Dit was ’n groot rede daarvoor dat musiek uit Indië, en sitarmusiek spesifiek, algemeen bekend geword het. Shankar is op 11 Desember 2012 oorlede. Lys van musiekinstrumente


In Rome word Augustus Octavianus deur die senaat benoem tot lewenslange konsul van die Romeinse Ryk. Keiser Chengdi (漢成帝) (Westelike Han) skep die Guangde-koninkryk, maar skaf dit 'n paar maande later weer af. Hoekom is onbekend Chang'an 26 BCE: An Augustan Age in China A Samuel and Althea Stroum book Michael Nylan, University of Washington Press, 2015, ISBN 0295806419, ISBN 9780295806419


In Rome word Gaius Julius Caesar Octavianus en Sextus Appuleius, gekies as konsul van die Romeinse Ryk. De Treveri in die westelike Rynland kom in opstand en vra om hulp van die Germane aan die oorkant van die rivier. Nonius Gallus onderdruk die opstand. The Battle that Stopped Rome: Emperor Augustus, Arminius, and the Slaughter of the Legions in the Teutoburg Forest,Peter S. Wells, W. W. Norton & Company, 2004,ISBN 0393-32643-8,ISBN 978-0393-32643-7


Toetmoses III (ook bekend as Thutmose of Tethmosis) was die sesde farao van die 18de Dinastie van Antieke Egipte. Tydens die eerste 22 jaar van sy bewind was Toetmoses ’n medeheerser saam met sy tante en stiefma, Hatsjepsoet, wat die farao was. Hulle het gelyke status gehad en hy was die hoof van haar weermag. Ná haar dood het hy as alleenheerser die grootste Egiptiese ryk nog opgebou; hy het nie minder as 17 militêre veldtogte onderneem nie, en het van Nija in Noord-Sirië tot die Vierde Katarak (waterval) van die Nyl in Nubië verower. Toetmoses III het amptelik byna 54 jaar lank regeer, van 24 April 1479 v.C. tot 11 Maart 1425 v.C. – dit sluit die 22 jaar in dat hy medeheerser was. Tydens die laaste twee jaar van sy bewind het hy sy seun en opvolger, Amenhotep II, as sy junior medeheerser aangewys. Toetmoses III word algemeen beskou as ’n militêre genie. Hy het Egipte aktief uitgebrei en word soms "Egipte se grootste veroweraar" of die "Napoleon van Egipte" genoem.


Die Nedbank Gholfuitdaagtoernooi ((en) Nedbank Golf Challenge), voorheen bekend as die Million Dollar Challenge, is 'n professionele gholftoernooi vir mans wat jaarliks by die Gary Player-buiteklub in Sun City, Noordwes, Suid-Afrika gespeel word. Oorspronklik was dit nie 'n amptelike verdienstetoernooi op enige van die wêreld se groot toere nie, maar dit het in 2013 'n amptelike toernooi vir die Sonskynreeks en Europese toer geword. Soos baie hoëprofiel nie-amptelike toernooie in professionele gholf, vind dit plaas tussen die sluiting van die PGA-toer vroeg in November en Kersfees. Dit lok gewoonlik baie van die wêreld se hoogsgeplaasde spelers. PO: wenner na 'n uitspeel.


In waarskynlikheidsteorie en statistiek, verwys die term Markov-eienskap na die geheuelose eienskap van 'n stogastiese proses. Dit is vernoem na die Russiese wiskundige Andrei Markov. 'n Stogastiese proses beskik oor die Markov-eienskap as die voorwaardelike waarskynlikheidsverdeling van toekomstige toestande van die proses (d.w.s. voorwaardelik wat die verlede sowel as huidige waardes betref) slegs afhang van die huidige toestand, en nié van die reeks gebeure wat dit voorafgegaan het nie. 'n Proses met hierdie eienskap word 'n Markov-proses genoem. Die term sterk Markov-eienskap is soortgelyk aan die Markov-eienskap, behalwe dat die betekenis van "huidige" gedefinieer word in terme van 'n ewekansige veranderlike, 'n sogenaamde stoptyd. Die terme "Markov-eienskap" en "sterk Markov-eienskap" is albei al aangewend met betrekking tot 'n spesifieke "geheuelose" eienskap van die eksponensiële verspreiding. Die term Markov-aanname word gebruik by die beskrywing van 'n model waar die Markov-eienskap as geldig aanvaar word, soos by 'n verborge Markovmodel. 'n Ewekansige Markovveld brei hierdie eienskap uit na twee of meer dimensies of na ewekansige veranderlikes wat vir 'n aaneengeskakelde (Engels: interconnected) netwerk van items gedefinieer word.


Planetesimale is soliede voorwerpe wat vermoedelik in sterre se protoplanetêre skyf voorkom. Volgens algemeen aanvaarde teorieë van planeetvorming ontstaan planete uit die ruimtestof wat bots en aan mekaar vasklou om al hoe groter liggame te vorm. Wanneer dié liggame groottes van sowat 1 km bereik, kan hulle mekaar direk aantrek deur hul gesamentlike swaartekrag, en so groei hulle verder tot protoplanete so groot soos mane, en later planete. Alternatiewelik kan planetesimale vorm in baie digte stoflae wat ’n gesamentlike swaartekrag-onewewig in die middel van protoplanetêre skywe ondervind. Baie planetesimale breek tydens gewelddadige botsings, maar ’n paar van die groteres kan oorbly en aanhou groei tot protoplanete. Daar word geglo die meeste van die planetesimale in die Sonnestelsel is sowat 3,8 miljard jaar gelede, ná ’n tydperk bekend as die Laat Hewige Bombardement, óf heeltemal uit die Sonnestelsel óf in afgeleë eksentriese wentelbane soos die Oortwolk geskiet, of hulle het met groter liggame gebots weens die swaartekraginvloed van die groot planete (veral Jupiter en Neptunus). ’n Paar kon as mane aangetrek gewees het, soos Mars se mane Phobos en Deimos en die kleiner mane van die gasreuse.


Hampstead Heath (plaaslik ook kortweg "the Heath" genoem) is 'n uitgestrekte ou park en openbare groen ruimte in die noorde van Londen wat oor 'n oppervlakte van sowat 790 akkers (320 hektaar) strek. Die park bestaan hoofsaaklik uit oop grasvelde en bosse en is op 'n sanderige heuwel geleë. Dié heuwel - een van die hoogste punte in die Britse hoofstad - strek van Hampstead tot Highgate. Die heuwelagtige parkterrein behels naas historiese en nuut aangeplante bosse enkele vywers, 'n openbare swembad, speelterreine en 'n oefenpad. Die park grens in die noorde aan Kenwood House, 'n herehuis. Parliament Hill, 'n heuwel in die suidweste van die park, bied 'n uitsig oor Londen wat as natuurmonument beskerm word. Hampstead Heath word deur die City of London Corporation bestuur en behoort administratief grotendeels aan die stadsdistrik London Borough of Camden, met uitsondering van Hampstead Heath Extension en Golders Hill Park wat in die London Borough of Barnet geleë is. Wikimedia Commons het meer media in die kategorie Hampstead Heath. Koördinate: 51°33′37″N 0°9′39″W / 51.56028°N 0.16083°W / 51.56028; -0.16083


Société Nationale Malgache de Transports Aériens, Société Anonyme, wat as Air Madagascar sake bedryf, is 'n lugredery gebaseer in Antananarivo, Madagaskar. Dit is die nasionale lugredery van Madagaskar wat dienste bedryf na Europa, Asië en naburige Afrika- en Indiese Oseaaneilandbestemmings. Dit bedien ook 'n uitgebreide plaaslike netwerk. Die belangrikste basis is Ivato Internasionale Lughawe, Antananarivo. Die lugredery is in 1947 gestig om vlugte van "Transports Aériens Intercontinentaux" en Air France te voed, en ná Madagaskar se onafhanklikheid word dit die nasionale lugredery. Aanvanklik bedryf dit slegs dienste op binnelandse roetes, maar met die lugredery se uitbreidings in die laat 1960's en 1970's is begin om internasionale vlugte na bestemmings soos Frankryk en Suid-Afrika te onderneem. In meer onlangse jare ondergaan die lugredery 'n reeks mislukte privatiserings. Die pogings is sedertdien gestaak en die lugredery is nou in meerderheidsbesit van die regering van Madagaskar. In Oktober 2021 sal Air Madagaskar, wat onder ontvangs is, saamsmelt met sy filiaal Tsaradia om weer te begin en Madagascar Airlines te word. REGLEMENT GRAND TIRAGE AU SORT AIR MADAGASCAR[dooie skakel]." Air Madagascar.


Die Tweede heilige oorlog het plaasgevind tussen 449 v.C. en 448 v.C. en het 'n onregstreekse konfrontasie tussen Athene en Sparta ten gevolg gehad, tydens die sogenaamde Eerste Peloponnesiese oorlog. Die oorlog het uitgebreek toe Sparta vir Delphi afgestig en onafhanklik van Phokis verklaar het, deur dit aan die Delphiërs terug te besorg. Die Atheners was egter kampvegters vir die Phokiërs. Gevolglik het Perikles in 448 v.C. met 'n Atheense weermag teen Delphi opgeruk, met die oogmerk om Phokis se voormalige alleenregte op die orakel van Delphi te herstel. Onmiddellik nadat die Spartane verdaag het, het die Atheners Delphi herower en dit aan die Phokiërs terugbesorg. Volgens M. Dillon, was die militêre aksies van Sparta sowel as Athene vinnig en effektief, en bestaan daar geen getuienis dat hulle die pelgrims in hul raadpleging van die orakel geaffekteer het nie. In teenstelling met die Derde heilige oorlog, was hierdie oorlog kort en nie so bitter bestrede nie. M. Dillon, Pilgrims and Pilgrimage in Ancient Greece, p. 51 Thukydides, I, 112 en Plutarchus, Perikles, XXI


Die Klas MC1 Mallet-stoomlokomotief is gebruik deur die Suid-Afrikaanse Spoorweë in die vorige eeu. Vyftien lokomotiewe is in diens gestel in 1914 om swaar vragte op die KwaZulu-Natal hooflyn te trek. Klas MC1 is dieselfde lokomotief as Klas MC maar is toegerus met superverhitters wat hulle vermoë aansienlik verbeter het. Daar is 12 lokomotiewe toegerus met Walschaerts-klepratwerk gebou deur die Britse maatskappy North British Locomotive Company in 1914, en genommer in die reeks 1634 - 1648. Hulle het diens gedoen op die KwaZulu-Natal hooflyn, Kaapse Middellande en die Hexrivier-spoorwegpas. Die lokomotiewe is in 1939 uit diens gestel. Wikimedia Commons het meer media in die kategorie Klas MC1 Mallet-stoomlokomotief. Holland, D.F. (1971). Steam Locomotives of the South African Railways, Volume 1: 1859-1910 (1st ed.). Newton Abbott, Devon: David & Charles. pp. 21-22. ISBN 978-0-7153-5382-0. Paxton, Leith & Bourne, David: Locomotives of the South African Railways. p. 85. Struik. Kaapstad. ISBN 0 86977 211 2


Asteroseismologie of stellêre seismologie is die wetenskap waarmee die interne struktuur van pulserende sterre bestudeer word. Dit geskied deur die ontleding van die frekwensiespektrum van die ster, wat kenmerkend is van die ster se inwendige eienskappe. Verskillende trillingsmodusse dring deur tot verskillende dieptes binne die ster. Hierdie trillings verskaf inligting oor die andersins onsigbare binnekant van sterre, op dieselfde manier as waarop seismoloë die binnekant van die aarde en ander soliede planete bestudeer deur middel van aardbewingtrillings. Deur middel van asteroseismologie word die eienskappe van trillings op die steroppervlak verbind met die inwendige struktuur van die ster. Klein wisselings in die ster se lig wat deur trillings veroorsaak word, word gemeet en in klanke omgeskakel. Dié klanke verskil na aanleiding van die ster se digtheid, druk, temperatuur, chemiese samestelling ensovoorts, en verskaf dus inligting oor die interne struktuur. Asteroseismologie is ook nuttig by sterre wat moeilik op ander maniere waargeneem kan word, soos neutronsterre. Die Kepler-sending maak ook daarvan gebruik om die verskillende evolusiefases van nabygeleë rooireuse van mekaar te onderskei, iets wat voorheen onmoontlik was. Dié wetenskap stem baie ooreen met helioseismologie, waarmee die Son ondersoek word.


Highgate [ˈhaɪɡeɪt] of [ˈhaɪɡɨt] is 'n voorstad in Noord-Londen wat by die noordwestelike hoek van Hampstead Heath geleë is, 7,2 km noord-noordwes van Charing Cross. Nog tot in die laat Victoriaanse tydperk was Highgate 'n dorp wat buite Londen langs die hoofpad na die noorde geleë was. Die nedersetting het steeds 'n sterk landelike karakter en is temidde van uitgestrekte groen ruimtes geleë, waaronder die oostelike deel van Hampstead Heath, drie ou bosgebiede, Waterlow Park en die hellings wat as die Highgate bowl bekendstaan. 'n Sterk plaaslike omgewingsliggaam, die Highgate Society, beywer hom vir die bewaring van Highgate se karakter. Dit is juis sy aantreklike ligging en rustige dorpskarakter wat van Highgate een van die duurste voorstede in die Britse hoofstad gemaak het. Die dorpsgebied in sy sentrum word deur geboue in die Georgiaanse styl oorheers, waaronder winkels, kroeë, restourante en woonstrate, met 'n verskeidenheid bekende bakens en historiese monumente soos St Michael's-kerk met sy kenmerkende toring, St. Joseph's-kerk met sy groen koperkoepel, Highgate School wat van 1565 dateer, die Jacksons Lane-kunssentrum wat in 'n vroeëre kerkgebou gehuisves word, die kroeg Gatehouse Inn van 1670 en Berthold Lubetkin se baanbrekende moderne Highpoint-woonstelblokke, 'n uitstekende voorbeeld van Internasionale Styl-boukuns.


Die Alfa Romeo 159 is tydens 'n motorskou in Genève in 2005 bekend gestel as 'n vervanging vir sy voorganger, die Alfa Romeo 156. Die 159 (939) is 'n kompakte uitvoerende motor wat tussen 2005 en 2011 deur die Italiaanse vervaardiger Alfa Romeo vervaardig is. Dit is op die Geneefse Motorskou van 2005 as 'n plaasvervanger vir die 156 vrygestel. Die 159 gebruik die GM/Fiat Premiumplatform, wat dit deel met die Alfa Romeo Brera en Spider produksiemotors, en met die Kamal en Visconti konsepmotors. Die 159 het die derde plek behaal in die 2006 "Europese Motor van die Jaar"-toekennings. Produksie van die 159 is teen laat-2011 gestaak, ongeveer 240 000 motors is gebou. Polizia Penitenziaria 159 Carabinieri se 159 "Gazzella", semigepantserde voertuig. 159 "Panthera" (Polizia di Stato) 159 met TI afwerkingsvlak Alfa Romeo 2.2 JTS Alfa Romeo 159ti Sport Wagon Die 159 is ontwerp deur Giorgetto Giugiaro in samewerking met die Centro Stile Alfa Romeo. Die neus beskik oor 'n tradisionele Alfa Romeo V-vormige rooster en enjinkap, en silindriese koplig klippe.


Hackney, amptelik die London Borough of Hackney, is een van die distrikte in die middestad van Londen met 'n oppervlakte van 18 km² (7,4 vierkante myl) en 'n bevolking van sowat 'n kwartmiljoen. Die distrik, wat net noord van die City of London en Tower Hamlets geleë is en in die ooste deur die River Lea begrens word, het oorspronklik deel uitgemaak van die historiese graafskap Middlesex. Die huidige stadsdistrik is in 1965 met die samesmelting van drie vroeëre metropolitaanse distrikte (metropolitan boroughs) geskep - Shoreditch, Hackney en Stoke Newington. Dit sluit historiese nedersettings en stadsbuurte soos (van noord na suid) Stoke Newington, Upper Clapton, Lea Bridge, Lower Clapton, Dalston, Homerton, Hackney Wick, Hackney, Kingsland, Haggerston, Hoxton en Shoreditch in. Shoreditch, 'n stadsdeel wat digby die City of London geleë is, het baie kenmerke van 'n besigheidsdistrik, terwyl die res van Hackney sterk residensiële karakter het, met enkele nywerheidsgebiede soos dié langs die Lea Valley.


Die Ford Fairlane en LTD is volgrootte luuksevoertuie wat in 'n reeks van modelle deur Ford Australië geproduseer was tussen 1959 (met die aanvang van die produksie LTD in 1973) en 2007. Van 1959 tot 1964 was die Fairlane 'n plaaslikgemonteerde weergawe van die Amerikaanse Ford Fairlane wat sy naam van Henry Ford se landgoed, Fair Lane, naby Dearborn, Michigan geneem het. Dit was Ford Australië se top-van-die-reeksmodel totdat dit vervang is deur 'n Australiesgemonteerde weergawe van die volgrootte Amerikaanse Ford Galaxie. In 1967 stel Ford Australië weer die Fairlane vry, hierdie keer as 'n Australiesontwikkelde, luukse, lang-asafstand weergawe van sy hoofstroom-Falcon, geposisioneer tussen die Falcon en die Galaxie. Die plaaslikgeboude Galaxie ontwikkel in die LTD wat self in 1973 vervang is deur 'n Australiesontwikkelde, Fairlane-gebaseerde model, ook bekend as die Ford LTD. In Noord-Amerika, in teenstelling met sy aanwysing in Australië, was dit nie beskou as 'n luukse voertuig nie. In Australië het "LTD" oorspronklik gestaan vir "Lincoln Tipe Design".


Die Tagalog Wikipedia is die Tagalogse uitgawe van Wikipedia, 'n gratis aanlynensiklopedie. Dit is op 1 Desember 2003 gestig en het tans ongeveer 42 900 artikels. Tagalog is die belangrikste taal van die Filippyne en is saam met Engels de facto die amptelike taal van die Filippyne.


Humanitas is 'n Latynse term wat verwys na menslikheid, beskaafheid en geneentheid. Die woord humanitas is deur Cicero gebruik om die vorming van 'n ideale spreker (orator) te beskryf, wat na sy mening opgelei moes wees om oor 'n spektrum van karakterdeugde te beskik wat die persoon sou toerus vir die aktiewe lewe of publieke diens; dit sou naamlik 'n grondslag van geleerdheid insluit wat opgedoen word uit die bestudering van bonae litterae ("goeie briewe", d.i., klassieke literatuur, veral digkuns), wat asmede 'n bron van voorgesette verfyndheid en genoeglikheid sou wees in vryetyd en ontspanning, van jou jeug af tot in bejaardheid en tydens slegte en goeie welstand. Plinius die jongere het humanitas gedefinieer as die vermoë om jou minderes tot goedgesindheid aan te spoor sonder dat die hoëlui aanstoot neem (Ep. IX, 5). By die herontdekking van die klassieke oudheid in die Renaissancetyd, is die konsep hoog aangeslaan deur die Italiaanse umanisti, beginnend by die vermaarde Italiaanse digter Petrarca, wat Cicero se aansporing tot die aankweek van die geesteswetenskappe beaam het, wat in die Renaissancetyd verstaan is as: grammatika, retoriek, digkuns, geskiedenis en etiek (of morele wetenskap).


Heropwekkingremme is 'n energieherwinningsmeganisme wat 'n voertuig vertraag of rem, deur sy kinetiese energie om te skakel in 'n ander vorm, wat óf onmiddellik gebruik kan word of gestoor kan word totdat dit benodig word. Dit is in teenstelling met konvensionele weerstandsremme, waar die oorskot kinetiese energie direk via wrywing of indirek via elektriese weerstand in hitte omgeskakel word, en dus vermors word. Heropwekkingremme is die herwinning van gestoorde kinetiese energie in 'n bewegende voertuig wanneer dit vertraag. Hierdie herwonne energie word teruggelewer aan die kragbron waaruit dit gevoed word. Heropwekkingremme word hoofsaaklik toegepas by elektriese traksie (treine, trems en metro), en by hysbakke en hyswerktuie. Moderne elektriesaangedrewe voertuie en hibriedmotors gebruik ook heropwekkingremme. Heropwekkingremme maak gebruik van die beginsel dat 'n elektriese motor ook as kragopwekker gebruik kan word. Deur die aandryfmotor tydens die voertuig of werktuig se remming as 'n generator in te skakel, word die kinetiese energie omskep in elektriese energie. Die opgewekte energie kan dan gestoor word vir toekomstige gebruik, soos in akutreine, of teruggevoer word aan die elektrisiteitsnetwerk. Deurdat die kragopwekker 'n bykomende belasting vorm vir die voertuig sal die spoed hiervan afneem.


Ariq Böke (Mongools: Аригбөх, Chinees: 阿里不哥; omstreeks 1219–1266), soms ook Arig of Boeka gespel, was die sewende en jongste seun van Toloei Khan, ’n seun van Djengis Khan. Ná die dood van sy broer Groot Khan Möngke het Ariq Böke vir ’n kort tyd die bewind oorgeneem in sy ouer broers Koeblai en Hülegü se afwesigheid. Toe Koeblai in 1260 terugkeer vir ’n verkiesing, kon strydende faksies nie ooreenstem oor wie die volgende Groot Khan moes wees nie en Koeblai en Ariq Böke is op twee verskillende koeroeltais verkies. Dit het gelei tot ’n verdeling van die Mongoolse Ryk en ’n oorlog tussen die twee broers. Ariq Böke is deur die tradisionaliste in die ryk gesteun en Koeblai deur die senior prinse van Noord-China en Mantsjoerye. Namate die oorlog tussen Koeblai en Ariq Böke gevorder het, het laasgenoemde se magte verswak. Koeblai het ’n sterk mag van Alans, Turke en Chinese gehad. Sy ondersteuner Kadan, ’n seun van Ögedei Khan, het Ariq Böke se leër eindelik verslaan en Ariq Böke het twee keer beheer oor die hoofstad, Karakoroem, verloor.


Solitaire is 'n rusplek op die C14-roete naby die dunbevolkte gebied van die Namib-Naukluft Nasionale Park in die suidweste van Namibië. Die dorp het minder as honderd inwoners. Solitaire was vir jare lank die enigste vulstasie tussen die duine van Sossusvlei en die hoofpad na die Namibiese hoofstad, Windhoek. Dit is steeds die enigste petrolstasie tussen Sossusvlei en die kus van Walvisbaai. By die vulstasie is 'n winkeltjie en 'n restaurant, en meer onlangs is 'n motel geopen. Die motel is opgerig nadat die plek in die Lonely Planet ('n reisgids) opgeneem is en skielik onder toeriste gewild geraak het. Solitaire Vulstasie Winkel Winkel Kafee en restaurant Ton van der Lee: Solitaire. Een thuis in de Namibische woestijn. Amsterdam, Prometheus, 2001. ISBN 9053339922 Wikimedia Commons het meer media in die kategorie Solitaire. Hierdie artikel is ’n saadjie. Voel vry om Wikipedia te help deur dit uit te brei.


Coleman is die hoofstad (county seat) van die Coleman County-distrik in die Amerikaanse deelstaat Texas. In 2000 het die stad 'n bevolking van 5 127 gehad: 85,04% wit, 2,95% swart of Afro-Amerikaans, 0,66% Amerikaanse inboorlinge, 0,23% Asiaties, 8,89% van ander rasse en 2,22% van twee of meer rasse. Spaans-Amerikaners of Latyns-Amerikaners van enige ras het 16,93% van die bevolking uitgemaak. Find A County - besoek 29 Desember 2014 Hierdie artikel is ’n saadjie. Voel vry om Wikipedia te help deur dit uit te brei.


Vir die dinastie met dieselfde naam van 1115–1234, sien Jin-dinastie (1115-1234). Die Jin-dinastie (Vereenvoudigde Chinees: 晋朝; Tradisionele Chinees: 晉朝; pinyin: Jìn Cháo; Wade–Giles: Chin⁴-ch'ao², IPA: [tɕîn tʂʰɑ̌ʊ]) was ’n Chinese dinastie wat van 265 tot 420 n.C. bestaan het. Daar was twee hooftydperke in die dinastie se geskiedenis: die Westelike Jin (西晉, 265–316) en Oostelike Jin (東晉, 317–420). Die Westelike Jin is deur Sima Yan (keiser Wu) gestig met Luoyang as hoofstad en die Oostelike Jin deur Sima Rui (keiser Yuan) met Jiankang as hoofstad. Die twee tydperke is ook bekend as Liang Jin (letterlik "twee Jin") en Sima Jin om dit te onderskei van latere dinastieë wat in die Latynse alfabet op dieselfde manier gespel word, soos die latere Jin-dinastie van 1115–1234. Gernet, Jacques (1990). Le monde chinois. Parys: Armand Colin. Wikimedia Commons het meer media in die kategorie Jin-dinastie (265-420). Hierdie artikel is vertaal uit die Engelse Wikipedia


Polypodiaceae is ’n familie varings wat meer as 60 genera insluit en sowat 1 000 spesies bevat. Byna almal is epifiete (lugplante), maar nie almal nie. Die stamme van Polypodiaceae-plante wissel van regop tot kruipend. Die blare is volledig, veerspletig of gevurk. Die blaarstingels het nie steunblare nie. Die skubberige wortelstokke is gewoonlik kruipend. Die plante kom in nat klimaatstreke voor, veral in reënwoude. In gematigde streke groei die meeste spesies óf op ander plante óf op rotse. Twee bekende varings in die familie is Pleopeltis polypodioides en Phlebodium aureum. Kategorie:Polypodiaceae G. Panigrahi and S.N. Patnaik (1961), Cytology of Some Genera of Polypodiaceae in Eastern India, Nature 191, 1207–1208. Prof. dr. S.J. du Plessis (samesteller). Voorlopige Woordelys in Landbou en Bosbou. Die Suid-Afrikaanse Akademie vir Wetenskap en Kuns. Pro Ecclesia-drukkery, Stellenbosch, 1950. Polypodiaceae Geargiveer 1 April 2005 op Wayback Machine Wikimedia Commons het meer media in die kategorie Polypodiaceae. Wikispecies het meer inligting verwant aan Polypodiaceae Hierdie artikel is vertaal uit die Engelse Wikipedia


Meeldrade is die voortplantingsorgane van ’n blom wat die stuifmeel vervaardig. ’n Meeldraad bestaan gewoonlik uit ’n stingel, wat die helmdraad genoem word, en ’n helmknop, wat die mikrosporangia bevat. Die meeste helmknoppe het twee lobbe en is óf onder óf in die middel aan die helmdraad geheg. Die steriele deel tussen die lobbe word die helmbindsel genoem. ’n Stuifmeelkorrel ontwikkel uit ’n mikrospoor in die mikrosporangium en bevat die manlike gamete. Die meeldrade van ’n blom word saam die meeldraadkrans genoem. Dit kan ’n verskeidenheid vorms hê na gelang van die plantspesie – van hulle kan baie kompleks wees. Die meeldraadkrans omring die ginesium van die blom en word op sy beurt omring deur die blomkelk, as daar een is. Na gelang van die plantspesie kan party of al die meeldrade in ’n blom aan die kroonblare of aan die blomas vas wees. Hulle kan ook vrystandig wees of op verskillende maniere aan mekaar vergroei wees. Die helmdrade kan vergroei wees en die helmknoppe vry, of die helmknoppe vergroei en die helmdrade vry.


Leonard Simon Nimoy (26 Maart 1931 – 27 Februarie 2015) was 'n Amerikaanse akteur, regisseur, digter, musikant en fotograaf. Hy was veral bekend vir die rol van Mr. Spock (van die fiktiewe planeet Vulcan) in Star Trek, 'n Amerikaanse TV-reeks wat oor drie jaar in die laat 1960's vervaardig is. Kort nadat hy in 'n rolstoel met 'n suurstofmasker gefotografeer is, het Nimoy in Februarie 2014 bekend gemaak dat hy aan chroniese obstruktiewe lugwegsiekte ly. Bietjie meer as 'n jaar later is hy op 27 Februarie 2015 in die ouderdom van 83 by sy huis in Bel Air hieraan oorlede. Vincent: Based on the play "Van Gogh" deur Phillip Stephens (1978–1981) Star Trek III: The Search for Spock (1984) Star Trek IV: The Voyage Home (1986) Three Men and a Baby (1987) The Good Mother (1988) Funny About Love (1990) Holy Matrimony (1994) Episodes van T.J. Hooker, The Powers of Matthew Star, en Deadly Games Kid Monk Baroni (1951) Rhubarb (1951) Zombies of the Stratosphere (1952) Them!


Ploïdie is die getal chromosome in die kern van ’n biologiese sel. ’n Gameet (eier- of spermsel) bevat gewoonlik ’n volle stel chromosome wat ’n enkele kopie van elk van die chromosome insluit. Die gametiese of haploïede getal (n) is die getal chromosome in ’n gameet. Twee gamete vorm ’n diploïede sigoot met dubbel dié getal chromosome (2n), dus twee kopieë van elk van die chromosome. Vir die mens, ’n diploïede spesie, is x = n = 23. ’n Tipiese menslike somatiese of liggaamsel bevat dus 46 chromosome: 2 volle haploïede stelle, wat 23 pare chromosome uitmaak. Omdat die chromosoomgetal gewoonlik net deur meiose verminder word, erf en handhaaf die selle van die liggaam die chromosoomgetal van die sigoot. Selle word beskryf na aanleiding van die getal chromosoomstelle (die ploïede vlak) wat hulle bevat: monoploïed (1 stel), diploïed (2 stelle), triploïed (3 stelle), tetraploïed (4 stelle) ens. U. R. Murty (1973). "Morphology of pachytene chromosomes and its bearing on the nature of polyploidy in the cytological races of Apluda mutica L." Genetica.


Mitose of somatiese kerndeling is ’n kerndelingproses in liggaamselle (of somatiese selle) om dogterkerns te vorm wat dieselfde chromosome as die ouerkern het en so genetiese kontinuïteit te verseker. Hierdie kariokinese (verdeling van die selkern) word gewoonlik gevolg deur sitokinese, waar die sitoplasma, organelle en selmembrane verdeel word in twee nuwe selle wat rofweg ’n ewe groot deel van die oorspronklike selkomponente bevat. Mitose en sitokinese vorm saam die mitotiese fase van die selsiklus – die verdeling van die ouersel in twee dogterselle wat geneties identies aan mekaar en aan die ouersel is. Die proses van mitose is vinnig en hoogs kompleks. Die volgorde van gebeure word verdeel in fases volgens die einde van een stel aktiwiteite en die begin van die volgende stel. Dié fases is die pro-, prometa-, meta-, ana- en telofase. Tydens mitose verdig die chromosome, wat reeds gerepliseer is, en heg aan drade wat een kopie van elke chromosoom na teenoorgestelde kante van die sel trek. Die sel verdeel dan deur sitokinese en vervaardig twee geneties identiese dogterselle.


Marquette is hawestad in die deelstaat Michigan geleë aan die suidelike oewer van die Bowemeer. Die oorspronklike dorp is gebou op 'n hoë rant net bokant die meer. Dit is ook die administratiewe setel van Marquette County. Die dorp het in 1845 ontstaan toe ystererts in die omgewing ontdek is en die nedersetting het eers bekend gestaan as Worcester. Dit is in 1850 hernoem na Marquette, die Franse ontdekkingsreisiger Jacques Marquette, en het in 1859 dorpstatus verkry. 'n Vuur het die dorp verwoes in 1868; dit was herbou en het in 1871 stadstatus verkry. Die stad beskik oor twee hawens en die K.I. Sawyer Lugmagbasis is in die omgewing. Forel en salm kom ook in die omgewing voor. Collier's Encyclopedia, Crowell-Collier Educational Corporation, Volume 15, Bladsy 443. Hierdie artikel is ’n saadjie. Voel vry om Wikipedia te help deur dit uit te brei.


Thunder Bay is 'n hawestad in die provinsie Ontario, Kanada, geleë aan die oewer van die Bowemeer. Dit is aan die noordwes gedeelte van die Bowemeer, ongeveer 917 km noordwes van Toronto. Die stad was gestig op 1 Januarie 1970 toe die stede Fort William, Port Arthur en die dorpe McIntyre en Neebing saamgesmelt het. Franse ontdekkingsreisigers het die area reeds in 1678 besoek. Fort William was 'n bekende handelspos van die Hudson's Bay Company in die 19de eeu. Die Fort het in 1892 dorpstatus verkry en stadstatus in 1907. Fort Arthur, sowat 6 km verder noord, was militêre buitepos. Dit het dorpstatus in 1884 en stadstatus in 1907 gekry. Daar word graan, ystererts en papier in en uitgevoer vanaf die hawe. Thunder Bay is Kanada se verste westelike punt van die St. Laurenswaterweg. Collier's Encyclopedia, Crowell-Collier Educational Corporation, Volume 22, Bladsy 297. Hierdie artikel is ’n saadjie. Voel vry om Wikipedia te help deur dit uit te brei.


Die Nissan Sentra is 'n kompakte motor wat deur die Japannese vervaardiger Nissan Motors vervaardig is en oor die algemeen 'n uitvoerweergawe van die Japannese Nissan Sunny was tot 2006, en daarna van die Japannese Nissan Sylphy. Die "Nissan Sentra" naamplaat word nie in Japan gebruik nie. In die Verenigde State dien die Sentra tans as Nissan se kompakte motor. Aanvanklik was die Sentra 'n klein motor, maar oor die jare het die Sentra soveel gegroei, dat die Nissan Versa nou die Sentra vervang het as intreevlakmodel. Dit kompeteer met die Toyota Corolla en die Honda Civic.


Kikoejoegras (Pennisetum clandestinum) is 'n robuuste, kruipende, meerjarige gras met dik, kort, gelitte wortelstokke (risome) en bogrondse ranke. Dit het heldergroen blare wat 'n digte grasmat vorm. Naas grasperke word dit ook vir landboudoeleindes gebruik, omdat dit 'n hoë voedingswaarde het. Kikoejoegras kom oorspronklik uit die tropiese, oostelike deel van Afrika en is na die Kikoejoe-bevolking van Kenia vernoem. Kikoejoe is 'n aggressiewe indringer in weivelde, oeslande en natuurgebiede, veral nat kusgebiede, strome en vleilande. Dit versprei vinnig deur lang wortelstamme wat uitlopers produseer. Die gras skei chemikalieë af wat ander plante in die nabyheid vernietig. Dit bedreig ook die natuurlike plantegroei deur versmoring. Dit is moeilik om kikoejoe uit te roei, omdat die uitlopers wat agterbly weer begin groei. Vir die rede moet dit verkieslik met 'n onkruiddoder vergiftig word alvorens dit uitgegrawe word. Om die verspreiding daarvan te bekamp, moet tuinvullis met grasuitlopers nie in oop spasies (soos leë erwe, sypaadjies, afvoerpype en natuurgebiede) gegooi word nie. Kikoejoegras is vir grasperke en weiding na Suid-Afrika gebring. Dit is volgens legende deur genl.


Die Aboe Dhabi Grand Prix is 'n Formule Een motorwedren wat sedert 2009 jaarliks in Aboe Dhabi in die Verenigde Arabiese Emirate plaasvind. Die Grand Prix word by die Yas Marina-renbaan, wat deur Hermann Tilke ontwerp is, gehou.


Die NG gemeente Zastron is ’n Vrystaatse gemeente van die Nederduitse Gereformeerde Kerk. Dit is in 1894 gestig (volgens Ons Kerk Album [1917] 29 November 1893) as die 35ste gemeente in die Vrystaatse Kerk en die derde laaste voor die Tweede Vryheidsoorlog (1899–1902). Dit is een van 10 gemeentes wat in die dekade ná 1890 in die Vrystaat tot stand gekom het. Die dorp Zastron is geleë aan die voet van Aasvoëlberg, die hoogste punt in die Vrystaat. Die dorp is aangelê in die verowerde grondgebied op 'n gedeelte van die plaas Verliesfontein, distrik Rouxville. Hierdie plaas het aan ene J.H. de Winnaar behoort. Ná sy dood het J.J. Taljaard as waarnemende eksekuteur vir E.J. Pringle, die eksekutrise in die boedel van De Winnaar, die plaas aan G.W. Fouché, Jacob Seligman, C.C. Mathey en J.J. Taljaard vir £3 250 verkoop. In 1876 is die gedeelte waar die dorp nou staan, in erwe opgemeet. Die eggenote van pres. Jan Brand, Johanna Sibella Brand (gebore Zastron), is genader met die versoek om haar toestemming dat die dorp haar nooiensvan Zastron as naam sal dra, waartoe sy ingewillig het.


Ruth Barbara Rendell, barones Rendell of Babergh (née Grasemann; * 17 Februarie 1930, † 2 Mei 2015) was 'n Engelse skryweres van riller- en sielkundige misdaadromans. Gedurende haar langdurige literêre loopbaan, wat oor vyf dekades gestrek het, het meer as sestig romans uit haar pen verskyn, waaronder 'n reeks romans rondom haar gewildste karakter, hoofinspekteur Wexford, wat ook vir televisie verfilm is en groot sukses behaal het. Haar romans is in 'n twintigtal tale vertaal, en meer as sestig miljoen eksemplare daarvan is wêreldwyd verkoop. Maar Ruth Rendell het ook grootliks bygedra tot die ontwikkeling van 'n subgenre van misdaadromans waarin sy diep in die sielkundige agtergrond van misdadigers en hul slagoffers gedelf het. Sy het lig gewerp op karakters wat sielkundig versteur of andersins sosiaal geïsoleer is. Meer lig op dié onderwerp is in 'n derde reeks romans gewerp wat onder die pennaam Barbara Vine verskyn het. www.bbc.com, 2 Mei 2015: Author Ruth Rendell dies aged 85. Besoek op 3 Mei 2015


Döhne is 'n dorpie in die Oos-Kaap langs die N6-hoofweg tussen Stutterheim en Cathcart. Dit lê 8 km noordoos van Stutterheim, 101 km van Oos-Londen en effens meer as 900 m bo seespieël. In 1874 het die spoorlyn vanaf Oos-Londen Döhne bereik. Dit was destyds die naaste stasie aan Stutterheim, maar die spoorlyn is later verlê om wel by Stutterheim verby te gaan. Döhnepiek, noordwes van Döhne, is in die noordoostelike hoek van die Kologhobos en bereik 'n hoogte van 1433 m. Net buite die dorpie is die Döhne-landbounavoringsinstituut. Die dorpie, spoorweghalte, bergpiek, navorsingsplaas en die Döhne-merino is almal vernoem na eerw. J.L. Döhne. In die Africana Museum in Johannesburg is 'n potloodskets deur luit. F. Barclay van die destydse Bethel-sendingstasie van eerw. Döhne. Hierdie artikel is ’n saadjie. Voel vry om Wikipedia te help deur dit uit te brei. Koördinate: 32°32′S 27°28′O / 32.533°S 27.467°O / -32.533; 27.467


Die begrip stam kan na die volgende verwys: 'n Volkstam, 'n eenvoudige maatskaplike organiseringsform, waarin lede deur begrip van hul gemeenskaplike afstamming en deur wedersydse verwantskapsverhoudings bymekaar gehou word. 'n Stamwoord, soos uiteengesit in die taalkundige morfologie. In biologie, is dit gewoonlik 'n filum of afdeling, 'n takson uit die taksonomie. egter ook die taksonomiese woord tribus (genusgroep) beteken in Latyn stam.


To the Lighthouse is 'n roman deur Virginia Woolf geskryf wat die eerste keer in 1927 gepubliseer is. Net soos met die modernistiese romans van Marcel Proust en James Joyce is die handeling van hierdie roman minder belangrik as die filosofiese introspeksie wat deurgaans plaasvind. Daar is weinig dialoog of aksie, en die narratief is deurgaans in die "stream of consciousness" styl geskryf, met die karakters se gedagtes en waarnemings altyd op die voorgrond geplaas. Wikimedia Commons het meer media in die kategorie To the Lighthouse. Hierdie artikel is ’n saadjie. Voel vry om Wikipedia te help deur dit uit te brei.


J.E.H. Grobler (Jackie) (9 Februarie 1951 - ) is 'n geskiedenisskrywer. Hy was 'n senior lektor in die Department Historiese en Erfenisstudies aan die Universiteit van Pretoria, maar het in 2016 afgetree. Hy het reeds tien boeke en meer as 20 akademiese artikels geskryf. Een van sy bekende werke is The War Reporter: The Anglo-Boer War through the Eyes of the Burghers. Hy is getroud met Elize en hulle het vier kinders. http://www.jonathanball.co.za/index.php/component/content/article/297-jbpauthors/g/4085-jbp-author-jeh-grobler http://www.jackiegrobler.co.za/ Hierdie artikel is ’n saadjie. Voel vry om Wikipedia te help deur dit uit te brei.


Die Sewendedagadventisme is 'n Christelike kerkverband waarvan die lidmate glo dat Jesus in die nabye toekoms na die aarde sal terugkeer. Anders as die meeste ander Christelike groepe, onderhou hulle Saterdag (en nie Sondag nie) as hul godsdienstige rusdag. Die Sewendedagadventistekerk in Suider-Afrika het in 1887 ontstaan en die eerste sendingstasie, in Rhodesië, het in 1893 tot stand gekom. Pieter Wessels, eienaar van die plaas Benoudheidsfontein, het in 1885 uit die Gereformeerde Kerk bedank om Saterdag as die sabbatdag waar te neem. Eindelik het agt gesinne sy voorbeeld gevolg, onder wie ook N.J. de Beer, oudste seun van Johannes Nicolaas de Beer, aan wie De Beers Consolidated Mines sy naam te danke het. 'n Mynwerker, William Hunt, uit die Amerikaanse deelstaat Nevada, het nadat hy op die diamantveld aangekom het uit Australië, die afgesonderde geloofsgemeenskappie aan Sewendedagadventisme bekendgestel en later het Amerikaanse predikante na die diamantveld gekom om hulle te bedien. In die tyd toe die sinkkerk op Beaconsfield by Kimberley gebou is (die moederkerk van dié kerkverband in Afrika), het Wessels sy plaas vir £350 000 aan die De Beers-maatskappy verkoop en daarna is dit Wesselton-myn genoem.


Die Campanile in Port Elizabeth herdenk die vestiging van die Britse setlaars in Suid-Afrika. Hierdie campanile (kloktoring) staan in Jettystraat in die middestad by die ingang van die hawe en die spoorwegstasie. Dit het 'n besonder prominente ligging en kan van ver af gesien word. Helaas het die bou van 'n snelweg in die 1970's tussen die toring en die hawe-ingang verby die indrukwekkende uitsig van die see af versper Die vierkantige toring in rooi baksteen is gebou op die plek waar die Britse Setlaars geland het. Jones en McWilliams was die argitekte en die beroemde kloktoring van Venesië het as inspirasiebron vir die ontwerp gedien. Prins Arthur van Connaught, die destydse goewerneur-generaal in Suid-Afrika, het die hoeksteen op 9 April 1921 gelê en die toring is in 1923 voltooi. Dit is op 12 Mei 1989 tot monument verklaar. Die smal toring met sy opvallende klein vensters is ongeveer 53 m hoog. 'n Wenteltrap van 204 treetjies lei na die uitkykdek wat 'n uitsig oor die stad en hawe bied. As 'n dankbetuiging van die publiek vir die regeringsperiode van koning George V is in 1936 'n kariljon van 23 klokke in die toring aangebring.


'n Poef (of sitsak) is 'n opgestopte lae vloerkussing wat as sitplek of rusplek vir die voete dien. Poewe bestaan uit 'n oortreksel van plastiek of materiaal wat met saagsels, bone of 'n ander vulsel opgestop is. Die poef neem die vorm van die liggaam aan wat dit 'n gemaklike gevoel gee. Dit bied egter nie voldoende rugsteun nie en langdurige gebruik kan tot rugprobleme lei. Die tipe vulsel wat gebruik word kan soms hinderlike klanke produseer as die gebruiker van posisie verander. Die woord poef is uit Frans afgelei (un pouf) en is 'n voorbeeld van onomatopee (klanknabootsing). Die eerste poef, genaamd die Sacco, is deur die Italiane Piero Gatti (1940), Cesare Paolini (1937) en Franco Teodoro (1939) ontwerp. Die eerste Sacco's is in 1968 deur Zanotto in Milaan geproduseer. Die meubelstuk, met sy onkonvensionele en ongekompliseerde vorm, is veral in die jare sewentig as 'n simbool van binnenshuise mode beskou. Ottoman, 'n lae sofa (rusbank) sonder leuning.


'n Penisbeen (baculum, os penis) is 'n been wat in die penis van sekere manlike soogdiere aangetref word. Verskeie roofdiere en knaagdiere, asook enkele primate het penisbene. Die penisbeen ontbreek egter by ander soogdiere, soos buideldiere, hiëna's, haasagtiges en die mens. Sommige diersoorte, soos verskillende spesies galago ('n genus van nagapies), kan deur die vorm van die penisbeen van mekaar onderskei word. Die walrus het die langste penisbeen, met 'n lengte van ongeveer sestig sentimeter. Pseudopenis


Die Roesski Mir-stigting (Russies: Русский мир, in Afrikaans "Russiese Wêreld") is ’n Russiese organisasie wat Russies in die buiteland bevorder, soortgelyk aan die Goethe Institut vir Duits, Alliance française vir Frans, Confucius-instituut vir Chinees en British Council vir Engels. Roesski Mir bevorder tans die Russiese taal en kultuur deur ’n netwerk van Russiese sentra in talle Europese en Asiatiese stede. ’n Mens kry hier toegang tot Russiese letterkunde, tydskrifte, leerprogramme, asook klank- en video-opnames. Verskeie geleenthede soos temaweke, konferensies, seminare en uitstallings word ook gehou. In Duitsland was daar tot onlangs twee Russiese sentra: een in Neurenberg en een in Dresden. In Junie 2014 het ’n derde sentrum sy deure in Hamburg oopgemaak. Verskeie projekte word saam met die Bundesverband Deutscher West-Ost-Gesellschaften van stapel gestuur, onder meer die RussoMobil. Hierdie rondgaande biblioteek vervoer speletjies, boeke, tydskrifte en laserskywe in ’n pasgemaakte VW-bus wat skole dwarsoor die wêreld op aanvraag besoek en die Russiese taal en kultuur onderrig. Die RussoMobil besoek elke skooljaar 170 skole.


Arboretum is 'n 75% Blanke voorstad van die stad Bloemfontein in Suid-Afrika. Subplek Arboretum tydens die 2011-sensus


Die Augrabiesplatakkedis (Platysaurus broadleyi) is 'n akkedis wat endemies is aan Suid-Afrika. Dit is 15 tot 17 cm lank, leef op granietrotse en vreet miere. Die mannetjie is helderkleurig met 'n turkoois kop, oranje sye en inkblou keel. Die wyfie is bruin met drie ligte strepe op die rug. Dit kan die beste besigtig word by die Augrabieswaterval. Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Augrabiesplatakkedis. Wikispecies het meer inligting verwant aan Augrabiesplatakkedis Hierdie artikel is ’n saadjie. Voel vry om Wikipedia te help deur dit uit te brei.


Die Lancia Beta (Tipe 828) is 'n motorvoertuig wat deur Lancia vervaardig is vanaf 1972 tot 1984. Dit was die laaste model wat bekendgestel is deur Lancia, voordat Lancia deur Fiat oorgeneem is in 1969. Hierdie artikel is ’n saadjie. Voel vry om Wikipedia te help deur dit uit te brei.


Lama kan verwys na: Lama (dier), ’n dier met die wetenskaplike naam Lama glama, ook bekend as ’n llama; Lama (Boeddhisme), ’n geestelike onderwyser in Tibettaanse Boeddhisme.


Die inlyntweesilinderenjin of reguit-twee-enjin is 'n tipe binnebrandenjin met altwee silinders in 'n reguit lyn met die krukas gemonteer. Die enkelbanksilinders kan gerig word in óf 'n vertikale of 'n skuinsvlak met altwee suiers wat 'n gemeenskaplike krukas aandryf. Hierdie tipe enjin dryf gewoonlik motorfietse en klein vaartuie (soos jetski's) aan. Dit word ook in klein stadsmotors met 'n 500 tot 600 cc inhoudsmaat ingespan, waar ruimte streng beperk is in die enjinruim. In 'n spesifikasie, grafiek of wanneer 'n afkorting gebruik word, word 'n inlyntweesilinderenjin gelys óf as I2 of L2. Inlyndriesilinder Inlynviersilinder Inlynvyfsilinder Inlynsessilinder Hierdie artikel is ’n saadjie. Voel vry om Wikipedia te help deur dit uit te brei.


Ruyterwacht is 'n noordelike voorstad van Kaapstad wat grens aan die nywerheidsgebied Epping en die voormalige bruin woonbuurt Elsiesrivier asook aan die Grand West Casino. Eppingtuin het begin as 'n subekonomiese behuisingskema vir minderbevoorregte wit mense. Vroeër jare is dat as 'n afsonderlike dorpie deur die Stedelike Behuisingsburo geadministreer en het dit geval onder die Kaapse Afdelingsraad. Ons gemeentelike feesalbum (1951) berig in sy artikel oor die destydse gemeente Eppingtuin (wat later Ruyterwacht herdoop is), as volg oor die stigting van dié modeldorpie: "In die jaar 1938, Eeufeesjaar, 7 September, het hier in Eppingtuin, waar dennebome welig getier het en kruipende ongediertes taamlik volop was, sewentig gesinne soos ware Voortrekkers hul intrek geneem. Die getal, meestal die nasate van stoere Afrikaanse voorouers, het stadig maar seker aangegroei, totdat dit na 'n paar maande etlike honderde beloop het." Die moedergemeente in Ruyterwacht se kerksaal is genoem na Zerilda Steyn, van 1945 tot haar dood in 1963 voorsitter van die Stedelike Behuisingsbond, wat deels deer haar toedoen tot stand gebring is. In 1960 het die buurt 8 551 wit en 54 bruin inwoners gehad.


Tseki is 'n dorpie in die Maluti-a-Phofung Plaaslike Munisipaliteit van Thabo Mofutsanyana-distriksmunisipaliteit in die Vrystaatprovinsie van Suid-Afrika. "Hoofplek Tseki". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Die reënboogskink (Trachylepis margaritifer) is 'n akkedis wat voorkom in Limpopo, Mpumalanga, Eswatini en noordoos KwaZulu-Natal. Die reptiel leef in klipbanke. Hulle word 18 tot 28 cm lank. Die akkedis is glad, middelgroot met 'n lang, oranje stert. Die mannetjie se rugkant is bronsgroen en die lyf glinster in die son. Die wyfie is kleiner en donkerder met gestreepte sye en die stert is staalblou. Hulle vreet kewers en ander insekte en hulle natuurlike vyande is valke, sperwers en slange. Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Hierdie artikel is ’n saadjie. Voel vry om Wikipedia te help deur dit uit te brei.


’n Siddha in Hindoeïsme is "iemand wat volmaak is". Dit verwys na meesters wat ’n hoë graad van fisieke sowel as spirituele volmaaktheid of verligting behaal het. Dit kan ook verwys na iemand wat siddhi's (paranormale vermoëns) ontwikkel het. Die term siddha verwys rofweg na heiliges, naths, askete of jogi's omdat hulle ’n hoë vlak van spirituele praktyke beoefen. Die woorde siddha, mahasiddha en nath word afwisselend gebruik. Siddhas word ook in Boeddhisme en Djainisme aangetref. In Boeddhisme het hulle Vajrayana-Boeddhisme gestig en in Djainisme het hulle bevryde siele wat alle karma vernietig het en moksha behaal het. Siddhas het nie ’n liggaam nie; hulle is siele in hul suiwerste vorm. Hulle woon in die Siddhashila, wat aan die bokant van die heelal geleë is. "Definition: Mahasiddha (Indian Adept) & Siddha Appearance". http://www.himalayanart.org. Eksterne skakel in |journal= (hulp) "Siddha-asana The accomplished or adept pose". http://www.santosha.com. Eksterne skakel in |journal= (hulp) Zimmermann, Marion (2003). A short introduction: The Tamil Siddhas and the Siddha medicine of Tamil Nadu.


Die NG gemeente Boksburg-Wes is ’n gemeente van die Nederduitse Gereformeerde Kerk in die Oos-Randse stad Boksburg. Einde 2016 was hier 60 doop- en 400 belydende lidmate. Dié syfers is in die NG Kerk Jaarboek van 2021 steeds nie bygewerk nie. Toe in 1946 die behoefte aan beter, intensiewe bearbeiding van die gemeente Boksburg-Noord sterk gevoel is, is in Maart van daardie jaar twee gemeentes gelyktydig afgestig, naamlik Boksburg-Oos en Boksburg-Wes, wat op die aand van 23 Maart 1946, die eerste lig aanskou het. Aanvanklik was dit 'n gemeentetjie met uiters 450 lidmate, min vir daardie dae. Die afstigting het egter op die vooraand van groot uitbreiding plaasgevind, sodat die getal binne vyf jaar tot 850 gestyg het en die oorspronklike 10 wyke vermeerder het tot 20. Vir die eerste twee en 'n half jaar is die eredienste in 'n klaskamer van die plaaslike Jongspanskool gehou. Dit was baie beknop, ondoelmatig en ongerieflik. Van die ou tweedehandse stoele wat in gebruik was, moes meer as een tydens 'n erediens swig onder die gewig van gesette luisteraars. Nogtans was hierdie beginjare ook baie geseënd.


Andrew Peter Clement Chesterman (gebore 1946, Londen, Verenigde Koninkryk) is ’n Engelse geleerde wat in Finland werksaam is. Hy is die bekendste vir sy werk in vertaalstudies en was van 2002 tot 2010 professor van Veeltalige Kommunikasie aan die Universiteit van Helsinki. Chesterman was in 1999 CETRA-professor (Katolieke Universiteit van Leuven), was van 1998 tot 2004 ’n lid van die Uitvoerende Raad van die Europese Vereniging vir Vertaalstudies (EST) en van 2007 tot 2010 ’n lid van die Wetenskaplike Adviesraad vir die Sentrum vir Vertaalstudies (Universiteit van Wene). Hy is sedert 2005 ’n lid van die Finse Vereniging van Wetenskap en Lettere en sedert 2008 ’n ridder, eerste klas, van die Orde van die Wit Roos van Finland. Chesterman het Hedendaagse Tale aan die Universiteit van Cambridge bestudeer. Daarna het hy Toegepaste Taalkunde aan die Universiteit van Edinburg gestudeer en in 1973 sy meestersgraad verwerf. In 1988 het hy ’n doktorsgraad in Taalkunde verwerf aan die Universiteit van Reading. In 1968 het Chesterman na Finland verhuis en hy woon sedertdien daar. Hy werk hoofsaaklik vanuit die Universiteit van Helsinki.


In die Oerknal-teorie is reïonisasie die proses waardeur materie in die heelal gereïoniseer is ná die kosmiese "donkereeue" en voordat die heelal deursigtig vir sigbare lig geword het. Dit is die tweede van twee groot faseveranderings van gas in die heelal. Omdat die grootste deel van die barioniese materie in die vorm van waterstof is, verwys reïonisasie gewoonlik na die reïonisasie van waterstof. Die aanvanklike helium in die heelal het dieselfde veranderings ondergaan, maar op verskillende tye in die geskiedenis van die heelal, en daar word gewoonlik daarna verwys as helium-reïonisasie. Die eerste faseverandering van waterstof in die heelal was rekombinasie, wat plaasgevind het by rooiverskuiwing z = 1089 (379 000 jaar ná die Oerknal), vanweë die afkoeling van die heelal tot by ’n punt waar die tempo van rekombinasie van elektrone en protone om neutrale waterstof te vorm, hoër was as die reïonisasietempo. Die heelal was ondeursigtig voor die rekombinasie vanweë die verstrooiing van fotone (van alle golflengtes) vanaf die elektrone en protone, maar dit het toenemend deursigtig geword namate meer elektrone en protone gekombineer het om neutrale waterstofatome te vorm.


Epilepsie, of vallende siekte, is 'n chroniese toestand van die brein. Dit word gekenmerk deur aanvalle wat skynbaar geen voor die hand liggende oorsaak het nie. Vir buitestaanders lyk hierdie aanvalle soos episodes van onbeheerde stuiptrekkings, hewige rukkings en bewusteloosheid. Hierdie episodes kan van korte duur en moeilik wees om op te spoor (epilepsie minora of petite mal). Dit kan ook langer duur en ernstiger wees (epilepsie majora of grand mal). Die kondisie kom redelik algemeen voor. Ongeveer een persent van die wêreldwye bevolking (65 miljoen) het epilepsie. Byna tagtig persent van alle voorvalle kom in ontwikkelende lande voor. Epilepsie is meer algemeen by ouer mense. In die ontwikkelde wêreld ontstaan die siekte meestal by babas en bejaardes. In ontwikkelende lande kom dit merendeels by ouer kinders en jong volwassenes voor. Tussen vyf en tien persent van alle mense sal sonder enige voor die hand liggende rede 'n aanslag voor die ouderdom van tagtig beleef. Die kans vir 'n tweede aanval is tussen veertig en vyftig persent. Play media Daar is verskeie vorms van epilepsie, maar die volgende is meestal waar: Dié mense se spiere kan saamtrek (stuiptrekking en motoriese simptome).


Prof. dr. Frederik Johannes Mentz Potgieter (Barkly-Oos, 9 Oktober 1907 - Stellenbosch, 29 Augustus 1992) was 'n predikant in die NG gemeentes Steynsburg en Robertson en 31 jaar lank hoogleraar aan die Kweekskool op Stellenbosch, waar hy in 1977 afgetree het. Prof. Potgieter was 'n groot kenner van Johannes Calvyn en het as Gereformeerde teoloog landwyd erkenning geniet. In die 1960's en 1970's was hy meermale afgevaardigde van die NG Kerk na ekumeniese vergaderings plaaslik en in die buiteland. Hy is ná 'n kort siekbed in die ouderdom van 85 jaar oorlede. Frederik Potgieter is op Barkly-Oos gebore waar sy ma oorlede is toe hy net 18 dae oud was. Sy oupa en ouma het hom daarna grootgemaak. Hy matrikuleer op Zastron in die Suid-Vrystaat en gaan daarna na die Universiteit van Kaapstad. Hy studeer in die sielkunde en voltooi in sy eerste jaar as student aan die Kweekskool sy doktorsproefskrif in die sielkunde. Ná sy teologiese opleiding studeer hy drie jaar en ses maande in Amsterdam en promoveer op 20 Oktober 1939 met as proefskrif "Die verhouding tussen die teologie en die filosofie by Calvyn".


Die gewone platanna (Xenopus laevis) is 'n padda wat endemies is aan Afrika suid van die Sahara. In Engels staan dit bekend as die African clawed frog. Hierdie padda was gebruik om swangerskap van vroue te bevestig. Dit het tot gevolg gehad dat lewende paddas uitgevoer is na die res van die wêreld waar hulle indringerspesies geword het. Die padda is plat met die oë bo-op die voorkop en dit het 'n afgeplatte lyf. Die voorpote is kort en dun en die agterpote groot en sterk met swemvliese tussen die tone. Die padda is byna totaal waterlewend en kom slegs tydens reën land toe. Hulle vreet waterinsekte, paddavissies en vissies. Xenobot Natuurlewe van Suid-Afrika Duncan Butchart, Struik Nature, 2012, ISBN 978 1 43170 248 0 Tinsley, R., Minter, L., Measey, J., Howell, K., Veloso, A., Núñez, H. & Romano, A. (2009). "Xenopus laevis". IUCN Rooilys van Bedreigde Spesies. Weergawe 2013.2. Internasionale Unie vir die Bewaring van die Natuur.


Die geverfde rietpadda (Hyperolius marmoratus) is 'n padda wat endemies aan Suidelike Afrika is. Dit staan ook bekend as die Skilderbontrietpadda. Dit het eers net voorgekom in die ooste van Suid-Afrika maar word nou ook in die Wes-Kaap aangetref. Navorsing het bewys dat die padda voorkom by damme in die Wes-Kaap wat gebou is vir besproeiing; dus is dit deur menslike aktiwiteite daarheen versprei. Krugerwildtuin, Suid-Afrika Ouest. Science for South Africa. Volume 11, Nommer 2 2015 ISSN 1729-830X Wikimedia Commons het meer media in die kategorie Geverfde rietpadda. Hierdie artikel is ’n saadjie. Voel vry om Wikipedia te help deur dit uit te brei.


Vlakbult is 'n dorp in die Ehlanzeni-distriksmunisipaliteit in die suidooste van die Mpumalangaprovinsie van Suid-Afrika. Lys van dorpe in Suid-Afrika "Hoofplek Vlakbult". Sensus 2011.


Enon is 'n klein nedersetting in die Sondagsriviervallei Plaaslike Munisipaliteit in die Oos-Kaap, Suid-Afrika. Dit is 13 kilometer oos van Kirkwood en 60 km (37 myl) noordoos van Uitenhage geleë. Lys van dorpe in Suid-Afrika Som van die hoofplekke Enon en Barsheba tydens 2011-sensus. Hierdie Oos-Kaap-verwante artikel is slegs 'n saadjie. U kan ons wikipedia help deur dit uit te brei.


Bolotwa is 'n klein dorpie in die voormalige Transkeistreek in die Oos-Kaap, Suid-Afrika. Lys van dorpe in Suid-Afrika "Hoofplek Bolotwa". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Clarkebury is 'n nedersetting en 'n voormalige sendingstasie (in die ou Transkeistreek) in die Oos-Kaap, Suid-Afrika. Die nedersetting val tans in die Engcobo Plaaslike Munisipaliteit van die Chris Hani-distriksmunisipaliteit. Lys van dorpe in Suid-Afrika "Hoofplek Clarkebury". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Nelson Piquet Souto Maior (gebore op 17 Augustus 1952 in Rio de Janeiro) is 'n Brasiliaanse voormalige Formule Eenrenjaer en 'n driemalige wêreldkampioen. Hy is die vader van Nelson Piquet (jnr) wat in sy voetspore volg in motorresies. Hierdie artikel is ’n saadjie. Voel vry om Wikipedia te help deur dit uit te brei.


Tigane is 'n swart woonbuurt van Orkney in die Dr Kenneth Kaunda-distriksmunisipaliteit van die Noordwesprovinsie van Suid-Afrika. Die buurt het 'n bevolking van meer as 17 000, meestal Tswanasprekende inwoners. Lys van dorpe in Suid-Afrika "Hoofplek Tigane". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Alcelaphinae is 'n subfamilie van die horingdraers, waartoe die wildebeeste, hartbeeste, bontebokke en ander soortgelyke spesies ewehoewige soogdiere behoort. Die familie is nou verwant aan die rooibok (Aepyceros melampus), wat soms ook in die groep ingedeel word. Hierdie diere is groot en stewig met lange gesigte, lang pote, kort, stewige nekke en hoë skouers, terwyl die romp agter laer is. Huidkliere is agter die oë en op die voorpote geleë. Die horings is gekrom en by albei geslagte aanwesig. Die bulle word gemiddeld effens groter as die koeie. Alcelaphinae kom voor in vogtige graslande en oop bosse reg oor Afrika suid van die Sahara, met die uitsondering van die reënwoudgordel. Fossiele is tot in Indië gevind, maar meer onlangse fossiele word ook in Noord-Afrika aangetref. Die diere leef in groot kuddes. Sommige spesies, soos die blouwildebees en die basterhartbees, is van die algemeenste wildsbokke wat op die Afrika-savanne voorkom en onderneem jaarliks skouspelagtige trektogte. Gras vorm by alle spesies 'n belangrike deel van die dieet. Alle spesies is goeie hardlopers en kan vinnig op die vlug slaan.


Honda Racing F1 behels die Formule Eenwedrenbedrywighede van die Japannese motorvervaardiger Honda. Dit omvat grotendeels die verskaffing en ondersteuning van spesiaalontwerpte en doelgeboude renmotorenjins aan die verskillende F1-renspanne. Gedurende 2006–2008 het Honda as 'n selfstandige span deelgeneem aan Formule Een. Spanne wat reeds van Honda-enjins gebruik gemaak het, is: McLaren Williams Toro Rosso Jordan-Mugen Lotus Spirit en Tyrrell.


Die sterkbos (Terminalia prunioides) is klein, bladwisselende boom of somtyds ook 'n struik wat voorkom in Limpopo en Mpumalanga in Suid-Afrika. Dit boompie kan enkel of meerstammig wees. Dit groei in swak gedreineerde kleigrond of klipperige heuwelhange en word tot 8 m groot. Die bas is bruingrys en ouer bome s'n kan gegroef wees. Gepaarde of enkeldorings kom voor by die basis van die sytakkies. Die blare is enkelvoudig, in spirale aan die punte van die takkies. Massas wit blommetjies kom vanaf Oktober tot Januarie voor; die blommetjies is in are gerangskik. Die saadpeule is papieragtig en is helder pruimrooi. Die nasionale nommer van die boom is 550. Loof en vrugte Bloeiwyse en vrugte Vrugte Alfabetiese lys van Suid-Afrikaanse bome https://www.treetags.co.za/national-list-of-indigenous-trees/ Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Sterkbos. Wikispecies het meer inligting verwant aan Sterkbos Hierdie artikel is ’n saadjie. Voel vry om Wikipedia te help deur dit uit te brei.


Die Autobianchi Y10 is 'n motorvoertuig wat van 1985 tot 1995 deur Autobianchi vervaardig is, en in die meeste lande verkoop is as 'n Lancia Y10. Hierdie artikel is ’n saadjie. Voel vry om Wikipedia te help deur dit uit te brei.


Die Knysna-dwergverkleurmannetjie (Bradypodion damaranum) is 'n verkleurmannetjie wat voorkom in die Knysna-omgewing se digte woude. 'n Kenmerk van die verkleurmannetjie is dat sy stert langer as die lyf is. Die wyfie word tot 'n maksimum van 18 cm lank en die mannetjies 16 cm. Die reptiel het 'n baie prominente helm (boggel op die nek) en is gewoonlik heldergroen van kleur met skakerings van pers, geel en pienk. Hulle is ovovivipaar. Knysna-bos se helder, unieke trapsuutjies. Beeld. 19 September 2015. Wikimedia Commons het meer media in die kategorie Knysna-dwergverkleurmannetjie. Wikispecies het meer inligting verwant aan Knysna-dwergverkleurmannetjie "Verkleurmannetjies". Mieliestronk. Geargiveer vanaf die oorspronklike op 19 Mei 2021. Hierdie artikel is ’n saadjie. Voel vry om Wikipedia te help deur dit uit te brei.


Dundonald is 'n dorpie in die Albert Luthuli Plaaslike Munisipaliteit in Gert Sibande-distriksmunisipaliteit van Mpumalangaprovinsie, Suid-Afrika. Lys van dorpe in Suid-Afrika "Hoofplek Dundonald". Sensus 2011. Hierdie Mpumalanga-verwante artikel is slegs 'n saadjie. U kan ons wikipedia help deur dit uit te brei.


Die Universiteit Gabriele d'Annunzio (Italiaans: Università degli Studi Gabriele d'Annunzio) is ’n universiteit in Italië wat die stede Chieti en Pescara bedien. Die universiteit is in 1965 gestig en bestaan uit twaalf fakulteite. Ongeveer 30 000 studente studeer tans aan die universiteit. Die universiteit se webwerf (it) Hierdie artikel is ’n saadjie. Voel vry om Wikipedia te help deur dit uit te brei.


Die NG gemeente Nelspruit is die moedergemeente van die Nederduitse Gereformeerde Kerk in die stad Nelspruit (Mbombela), Mpumalanga. Die gemeente Barberton is op 9 Maart 1889 gestig, met Lydenburg as die naaste gevestigde gemeente en ds. H.J. Neethling as konsulent. In April 1889 arriveer ds. Hauman van Riebeek-Kasteel as die eerste leraar, met die doel om tydelik behulpsaam te wees. Ná ses maande vertrek hy. Voor dié tyd het ds. Neethling af en toe die lidmate kom opsoek in hierdie wilde, bosryke dele van die destydse Oos-Transvaal. Dit was in hierdie dele van die land veral nog moeilike pionierstye, en die natuur feitlik 'n ongerepte wildernis, met die koorsmuskiet as 'n knaende vyand. In Augustus 1889 word Barberton se kerksaal onder leiding van di. Neethling en A.P. Burger ingewy. Daar was egter nog baie min kerklike bestendigheid. Die mense op die Barbertonse goudvelde (toe die grootste) was meestal fortuinsoekers. Toe die Randse goudvelde ontwikkel, was daar 'n nie geringe ontvolking vanuit Barberton nie, soseer dat die ledetal van die gemeente in 1896 op 80 te staan kom, pleks van 300.


Die geelwortelboom (Steganotaenia araliacea) is 'n oopvertakte struik of klein, bladwisselende boompie met 'n yl loof. Die bas is liggroen of gelerig, wasagtig en skilfer in vlokkies af. Die blare is saamgestel. Die blaarrand is opvallend getand en die punte fyn en haargtig. Die blommetjiies is groengeel terwyl die sade afgeplat is met papieragtige vlerke. Alfabetiese lys van Suid-Afrikaanse bome Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Geelwortelboom. Wikispecies het meer inligting verwant aan Geelwortelboom Hierdie artikel is ’n saadjie. Voel vry om Wikipedia te help deur dit uit te brei.


Die woonstelgebou op Koedrinskajaplein is een van die geboue in Moskou bekend as die Sewe Susters van Josef Stalin. Dit is deur Michail Posochin en Asjot Mndojants ontwerp en in 1954 voltooi. Die wolkekrabber het 22 vlakke in sy sentrale deel en is 160 m hoog. Dit het ’n toring van 30 m bo-op wat in ’n vyfpuntster eindig. Die torings aan weerskante is laer. Dit was die laaste van die Sewe Susters wat gebou is en is minder ryklik versier. Die woonstelle was aanvanklik bestem vir die politieke elite van die voormalige Sowjetunie, maar word tans bewoon deur welgestelde Russe. "Posokhin Mikhail Mikhailovich" (in Engels). Geargiveer vanaf die oorspronklike op 19 Junie 2018. Besoek op 14 September 2015. "Mikhail Posokhin Sr. and Ashot Mndoyants architecture in Moscow, Russia" (in Engels). Geargiveer vanaf die oorspronklike op 29 Maart 2016. Besoek op 14 September 2015. "Kudrinskaya Square" (in Engels). Geargiveer vanaf die oorspronklike op 10 September 2018. Besoek op 14 September 2015. Richardson, Dan (2009). The Rough Guide to Moscow. Rough Guides. p. 157.


Laersdrif is 'n nedersetting hoofsaaklik vir Swartes in die Sekhukhune-distriksmunisipaliteit van die Limpopoprovinsie van Suid-Afrika. Dit lê sowat 15 km van die dorp Roossenekal af. Ná die Tweede Vryheidsoorlog het die NG Kerk by Laersdrif 'n nedersetting vir armblankes gestig. Lys van dorpe in Suid-Afrika "Hoofplek Laersdrif". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Die watersalie (Tetradenia riparia), ook bekend as gemmerbos of vleisalie, is 'n struik wat tot 2m hoog word. Die plant is bladwisselend en meerstammig terwyl die takke halfsukkulente is. Die blare is enkelvoudig, groot, hartvormig en teenoorstande. Hulle is ook grof getand, dikharig en voel klewerig. Blare wat fyngemaal word het 'n gemmergeur. Die blommetjies is ligpers en verskyn in are. 'n Watersalie Loof Manlike bloeiwyse van 'n Watersalie langs 'n bergstroom, naby Louwsburg, KwaZulu-Natal 'n Watersalie langs 'n bergstroom, naby Louwsburg, KwaZulu-Natal Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Watersalie. Wikispecies het meer inligting verwant aan Watersalie Hierdie artikel is ’n saadjie. Voel vry om Wikipedia te help deur dit uit te brei.


Die Kode van Hammurabi is ’n goedbewaarde Babiloniese regskode van Antieke Mesopotamië wat van omstreeks 1754 v.C. dateer. Dit is een van die oudste redelik lang ontsyferde geskrifte in die wêreld. Die sesde Babiloniese koning, Hammurabi, het die kode opgestel en gedeeltelike afskrifte het behoue gebly op ’n mensgroot klipstele en verskeie kleitablette. Die kode bestaan uit 282 wette met strawwe. Dié het afgehang van sosiale status en slaaf versus vry man. Amper ’n helfte van die wette handel oor kontrakte soos die loon vir ’n osdrywer of dokter. ’n Derde handel oor sake in verband met die huishouding en familiesake soos erflatings, egskeidings, vaderskap en seksuele gedrag. Ander het te doen met transaksies soos die verantwoordelikheid van ’n bouer as ’n huis ineenstort, of eiendom wat beskadig word terwyl iemand dit oppas. Net een wet gaan oor die pligte van ’n amptenaar; dit bepaal dat ’n regter wat ’n verkeerde oordeel vel, beboet en permanent van die rol geskrap moet word. Daar is ook ’n aantal bepalings in verband met militêre diens.


Highveld is die naam van die ampswoning van die Suid-Afrikaanse hoë kommissaris in Londen. Die huis is geleë naby die middestad in die buurt Camden. Highveld is gebou in die laat-Victoriaanse styl en is versier met antieke meubels en kunswerke, soos 'n besondere Kaapse koperkandelaar, skilderye (o.a. deur Pierneef) en 'n kosbare versameling antieke horlosies. Tussen 1984 en 1987 was dr. Denis Worrall die ambassadeur in Groot-Brittanje. Sy vrou Anita het in 1986 in samewerking met William Lorimer die huis en sy inhoud beskryf in die boek Highveld – the story of a house. In die jare 1950 tot 1954 was dr. A.L. Geyer die hoë kommissaris in Londen. Die boek Briewe uit Highveld deur mev. Anna Geyer het in 1965 verskyn en die boek Vier jaar in Highveld deur dr. Geyer in 1969. Die woning van die Suid-Afrikaanse ambassadeur in Den Haag staan bekend as Bosveld. Suid-Afrika-huis (Londen)


Baäl (Hebreeus: בַּעַל, Baʕal; Akkadies: Bēlu(m), Bēl; Fenisies en Amorities: Ba'lu(m), Bal; van die 19de-dinastiese Egipties B'r) was in antieke tye die naam van verskeie gode in Sirië en die Levant. Dit het beteken "heer", "meester", "eienaar", "man", "koning" of "god". Baäl was ’n titel wat vir enige god gebruik kon word, maar veral vir die oppergod van die panteon. Hy was gewoonlik ’n berg-, weer- of vrugbaarheidsgod. Die Babiloniese weergod Adad is dikwels Baäl genoem. Die grootste bron van inligting oor die gode van Kanaän is die feitlik volledige wigskrifargiewe van die stad Oegarit, die hoofstad van die gelyknamige stadstaat wat omstreeks 1200 n.C. verwoes is. Die panele bevat onder meer epiese verhale, mites, gebede, gode en lyste offerandes, seremoniële tekste en regulasies. Die langste mitesiklus van Oegarit handel oor Baäl. Hy was ’n weergod wat die wind, wolke en reën beheer het.


Die silwerhakea (Hakea sericea) is 'n indringer boompie of struik wat voorkom aan die suidkus van die Wes- en Oos-Kaap. Die plant is endemies aan Australië en kan tot 5 m hoog word. Die plant is gewoonlik 'n veeltakkige, stekelrige struik met 'n gladde bas terwyl die jong takkies harig is. Die naaldagtige blare is donkergroen. Die vrug is 'n houtagtige kapsule met 'n gerimpelde oppervlak. Dit word gekweek as heinings of om duine te stabiliseer. Alfabetiese lys van Suid-Afrikaanse bome Lys van indringerplante in Suid-Afrika Herselman, Mia e.a.: Die voorkoms en beheer van Hakea Sericea. Joubertina: Apperpium Landsdiensklub, Hoërskool McLachlan, 1992. Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Silwerhakea. Wikispecies het meer inligting verwant aan Silwerhakea Hierdie artikel is ’n saadjie. Voel vry om Wikipedia te help deur dit uit te brei.


Rooiberg is 'n klein dorpie in die Limpopo provinsie, Suid-Afrika. Die dorpie is 'n argeologiese terrein en tinmyngebied, 50 km wes-noordwes van Bela Bela, by die samekoms van die Springbokvlakte met die Waterbergplato. Lys van dorpe in Suid-Afrika "Subplek Rooiberg". Sensus 2011.


University Estate is 'n klein voorstad van Kaapstad, geleë aan die voet van Duiwelspiek na die ooste van die stad. University Estate word begrens deur De Waalrylaan in die suide, Nelson Mandelaboulevard na die noorde, en Mountainweg in die weste. Na die suide lê die hange van Duiwelspiek binne die Tafelberg Nasionale Park, in die noorde lê Woodstock en Soutrivier, en na die weste lê Distrik 6 (Walmer-landgoed). Toegang vir stappers om Duiwelspiek te bereik is moontlik via trappe na De Waalrylaan op Kylemoreweg en 'n kort paadjie op die mediaan tussen die inkomende en uitgaande bane van die snelweg. Die bo-ent van Woodstock en Soutrivier is bereikbaar vanaf twee voetgangerbrûe oor Nelson Mandelaboulevard. Subplek University Estate Sensus 2011


Die Lier is 'n teater op die Hatfieldkampus van die Universiteit van Pretoria. Dié gebou het eers aan die Christian Brothers’ College (CBC) behoort en is in 1968, in dieselfde tyd wat die universiteit die meeste van die ander ou CBC-geboue aangekoop het, bekom. Die Lier is 'n intieme teater met sitplek vir 80 mense en is in 2001 opgeknap. Universiteit van Pretoria: Kampusgebouegids, 2008, besoek op 4 Oktober 2015 Hierdie artikel is ’n saadjie. Voel vry om Wikipedia te help deur dit uit te brei. Koördinate: 25°45′24″S 28°14′3″O / 25.75667°S 28.23417°O / -25.75667; 28.23417